Aplikasi Pandai tawar sesi pembelajaran interaktif

Pandemik Covid-19 telah menyebabkan peralihan kepada sistem pembelajaran secara atas talian yang kadang kala kurang efektif dan menyebabkan stres dan hilang fokus dalam kalangan pelajar.

Pelbagai aplikasi juga sudah diperkenalkan bagi membantu para pelajar menjalani sesi pengajaran dan pembelajaran dengan norma baharu ini.  Salah satu daripadanya adalah aplikasi Pandai.

Pandai merupakan aplikasi e-pendidikan yang membantu pelajar untuk belajar melalui kaedah menjawab soalan latihan berbentuk kuiz, ujian topikal dan peperiksaan penggal.

“Ketika sekolah ditutup, ibu bapa giat mencari alternatif untuk memastikan anak-anak mereka sibuk, dan aplikasi ini ternyata berjaya mengisi kekosongan tersebut,” kata Sherlynna Parveen Deshon Kaman,  Pengedar Rasmi Pandai Premium.

Bukan sekadar menjawab soalan, tetapi setiap soalan akan disediakan penerangan jawapan, nota-nota dan juga video berkaitan topik yang sedang dijawab.

“Kandungannya adalah 100% berdasarkan Dokumen Standard Kurikulum dan Pentaksiran (DSKP), Kementerian Pendidikan Malaysia (KPM),” kata

Menurut beliau, aplikasi Pandai boleh diakses dimana-mana secara percuma melalui laman web www.pandai.org atau dimuat turun melalui Apple App Store dan Google Play Store, dengan menggunakan mana-mana peranti seperti komputer, telefon pintar dan tablet.

“Pandai Education mula berkembang pesat sejak Januari 2020. Idea untuk aplikasi Pandai ini datang dari pengalaman para pengasas syarikat sebagai usahawan dalam industri pendidikan selama 14 tahun.

“Mereka yakin dan percaya bahawa teknologi dapat memberikan impak yang lebih luas dan berterusan dalam program pendidikan masa kini.

Tambahnya penggunaan aplikasi Pandai terbukti berkesan dalam membantu pembelajaran anak-anak secara interaktif. Ciri-ciri yang padat dan menarik dalam aplikasi ini turut menjadi pelengkap kepada sistem Pengajaran dan Pembelajaran di Rumah (PdPR).

“ Sebagai contoh, melalui salah satu ciri-ciri dalam aplikasi Pandai, iaitu gamification ini dapat menggalakkan pelajar untuk bermain sambil belajar, membantu mengurangkan stres dan mengelak mereka dari ketinggalan dalam silibus pelajaran.

“Pelajar yang menjawab kuiz Pandai setiap hari tanpa henti layak mendapat lencana streak mengikut bilangan hari yang telah ditetapkan. Lencana streak ini akan dipaparkan di dashboard profil mereka,” tambahnya.

Aplikasi Pandai mengandungi subjek-subjek akademik seperti Matematik, Sains, Bahasa Melayu, Bahasa Inggeris, Matematik Tambahan, Biologi, Fizik, Kimia, Sejarah, Geografi, Pendidikan Islam, Reka Bentuk Teknologi, Sains Komputer, dan lain-lain.

Menurut Sherlynna lagi, aplikasi Pandai telah membantu seramai lebih 256,000 pelajar di Malaysia untuk belajar dan menjawab sebanyak 75,000,000 soalan sejak Januari 2020.

“Inisiatif platform e-pendidikan Pandai ini menjadi pelengkap pendidikan dengan menawarkan pendekatan yang interaktif, seiring dengan langkah PdPR yang telah diterapkan oleh sekolah-sekolah dan pusat tuisyen untuk memastikan pelajar dapat mengikuti silabus pelajaran dengan baik.”

Ibu bapa yang telah menggunakan aplikasi Pandai berpendapat bahawa mereka kini dapat memantau dengan lebih baik kemajuan dan prestasi anak mereka, dan sangat berpuas hati dengan kandungan dan latihan dalam aplikasi Pandai yang berdasarkan silibus Kementerian Pendidikan Malaysia.

Pelajar juga berasa seronok dengan ciri-ciri pembelajaran interaktif secara gamification dan Scorecard, serta dapat mempersiapkan diri dengan soalan-soalan untuk pertandingan seperti Kangaroo Math Competition dan lain-lain.

Aplikasi Pandai boleh digunakan oleh pelajar dari Tahun 1 hingga Tingkatan 5.  Untuk maklumat dan pertanyaan lanjut, boleh layari laman Facebook dan Instagram Pandai Edu Sarawak.

Oleh Azreen Keria

See author's posts


MPP tangkap 584 anjing liar

KUCHING: Sebanyak 584 ekor anjing liar ditangkap dan dihapuskan oleh Majlis Perbandaran Padawan (MPP) sejak bulan Januari hingga Ogos tahun ini, kata pengerusinya Lo Khere Chiang.

Dalam satu sidang media petang kelmarin selepas selsai mesyuarat penuh MPP, Lo berkata, MPP akan terus menangkap anjing liar untuk menghapuskan wabak rabies.

Beliau berkata, masyarakat perlu diberi kesedaran supaya mereka tidak memelihara anjing dan kemudian membiarkan binatang tersebut berkeliaran dan menjadikan ia terbiar.

Lo memberitahu bahawa sebanyak 99 peratus daripada kes rabies adalah disebabkan oleh anjing dan 40 peratus daripada mangsa adalah kanak-kanak yang mana sejak 2017, telah terdapat 24 kes kematian akibat rabies.

Beliau menasihati orang ramai supaya mengambil inisiatif untuk membendung wabak ini dengan memberi vaksin anti rabies dan melesenkan anjing peliharaan mereka.

Lo juga memberitahu bahawa kempen vaksin anjing akan diadakan pada 17 Oktober di Dewan Masyarakat Majlis Bandaraya Kuching Selatan (MBKS) dan menggalakkan mereka yang membela anjing supaya membawa binatang peliharaan mereka untuk diberi vaksin.

Oleh Connie Chieng

See author's posts


Ujian teori lesen Vokasional PSV, GDL dimansuhkan

PUTRAJAYA: Ujian teori bagi pengambilan Lesen Vokasional untuk kategori Lesen Kenderaan Perkhidmatan Awam (PSV) dan Lesen Kenderaan Barangan (GDL) dimansuhkan, kata Menteri Pengangkutan Anthony Loke.

Dalam sidang media berhubung penambahbaikan prosedur Lesen Vokasional, di sini hari ini, Loke berkata calon bagi pengambilan Lesen Vokasional PSV dan GDL hanya perlu menduduki dan melengkapkan kelas teori sebelum Lesen PSV dikeluarkan.

“Namun calon-calon bagi kategori Lesen PSV untuk bas dan GDL untuk lori bersendi masih wajib melalui latihan dan lulus ujian amali atau praktikal sebelum mendapat Lesen Vokasional,” katanya di pejabatnya hari ini.

Loke berkata, kelas teori bagi semua kategori Lesen Vokasional juga akan dibenarkan secara dalam talian sama ada menerusi platform disediakan oleh Jabatan Pengangkutan Jalan (JPJ), Institut Memandu (IM) atau syarikat perniagaan pengantaraan yang berkelayakan yang telah dikawal selia oleh JPJ.

Beliau berkata, pihak IM atau syarikat perniagaan pengantaraan perlu menggunakan modul atau silibus pengajaran kelas teori Lesen Vokasional dalam talian yang ditetapkan oleh JPJ sepenuhnya.

“Pihak JPJ akan menetapkan syarat-syarat dan peraturan berkaitan kelayakan penyediaan platform dalam talian dan mengawal selia kelas teori bagi memastikan kesahihan dan integriti calon,” katanya.

Beliau berkata, data dan maklumat kehadiran calon akan diintegrasi dengan sistem MySIKAP bagi membolehkan Lesen Vokasional dikeluarkan secara terus kepada calon tanpa memerlukan kehadiran secara fizikal ke kaunter JPJ.

Loke berkata, silibus kelas teori bagi semua kategori Lesen Vokasional terutamanya melibatkan perkhidmatan e-hailing dan teksi akan disemak semula dan ditambah baik oleh JPJ dan Institut Penyelidikan Keselamatan Jalan Raya Malaysia (MIROS).

Beliau berkata, penambahbaikan silibus itu akan dimuktamadkan dalam tempoh enam bulan.

Loke berkata, langkah penambahbaikan itu diambil ekoran keluhan syarikat pengendali e-hailing (EHO) dan pemandu kerana terpaksa meluang masa terlalu lama untuk kelas teori yang kini dibenarkan secara dalam talian dan dikecualikan ujian teori.

Beliau berkata, langkah itu dilihat akan menambah jumlah pemandu untuk menampung permintaan sekali gus menstabilkan harga tambang.

Ditanya tanpa ujian teori akan menjejaskan aspek keselamatan, Loke berkata pemandu e-hailing dan teksi mempunyai lesen memandu dan proses penambahbaikan itu dibuat bersama JPJ, Agensi Pengangkutan Awam Darat (APAD) dan pemegang taruh bagi memastikan pelaksanaannya tidak menjejaskan aspek keselamatan.

Loke juga mengumumkan had usia maksimum penggunaan kenderaan dalam kelas teksi dan e-hailing dilanjutkan kepada 15 tahun daripada 10 tahun berkuat kuasa 1 Januari 2023.

Selaras dengan pengumuman itu, katanya had usia melesen akan dikemas kini kepada 14 tahun.

“Dengan itu, kerajaan membenarkan kenderaan yang telah mencapai had usia 10 tahun terdahulu namun masih belum mencapai usia 15 tahun untuk kembali beroperasi,” katanya.

Loke berkata, walaupun had usia kenderaan ditingkatkan namun pemandu mesti memastikan aspek kebersihan dan keselamatan dipatuhi dengan membuat pemeriksaan berkala setiap tahun.

Dalam perkembangan lain, Loke berkata, terdapat penambahan Lesen Perubahan Sementara untuk bas beroperasi sebagai bas ekspres sempena Aidilfitri.

Langkah itu katanya, akan melihat penawaran perkhidmatan bas ekspres bertambah untuk menampung permintaan di saat-saat akhir. – Bernama

See author's posts


Poster GPS hiasi Taman Boulevard Mukah

MUKAH: Taman Boulevard Setiaraja Mukah di sini adalah antara lokasi yang sentiasa menjadi tumpuan orang ramai, sekali gus juga menyaksikan perang poster dan bendera di bandar Mukah ini sempena Pilihan Raya Umum ke-15 (PRU-15).

Lokasi itu dipilih kerana ia terletak di tengah-tengah bandar Mukah yang merangkumi pusat komersial seperti Bandar Lama Mukah, Bandar Baru Mukah yang merangkumi tiga fasa dan Medan Setia Raja.

Sudah semestinya perang poster itu membabitkan logo Gabungan Parti Sarawak (GPS) dan Pakatan Harapan (PH) yang diwakili Parti Keadilan Rakyat (PKR).

Bagaimanapun, kebanyakannya adalah logo dan poster GPS, menengelam poster PH-PKR.

Kerusi Parlimen Mukah sekali lagi menyaksikan ulangan PRU-14 apabila dua calon yang sama bertembung sekali lagi dalamn saingan satu lawan satu.

Calon GPS-PBB di situ ialah Dato Hanifah Hajar Taib yang berusaha untuk mengekalkan kerusi itu bagi penggal kedua dan pencabarnya ialah Abdul Jalil Bujang (PH-PKR) yang ditewaskannya pada 2018 dengan majoriti 7,000 undi.

Hanifah memperoleh 13,853 undi, manakala Abdul Jalil 6,853 undi.

Parlimen Mukah merangkumi tiga kerusi Dewan Undangan Negeri(DUN) iaitu DUN N56 Dalat, DUN N57 Tellian dan DUN N58 Balingian, yang mempunyai sejumlah 46, 964 pengundi.

See author's posts


PEMIMPIN MASYARAKAT DIGESA AGRESIF

SPAOH: Semua pemimpin masyarakat digesa supaya memainkan peranan lebih agresif bagi meyakinkan rakyat untuk mendaftar sebagai penerima vaksin Covid-19 di negeri ini.

Timbalan Ketua Menteri Datuk Amar Douglas Uggah Embas berkata, terdapat segelintir masyarakat yang berasa was-was dan takut untuk menerima vaksin tersebut.

“Jika masih ada rakyat yang belum menerima suntikan vaksin tersebut, ia akan menyebabkan mereka mudah dijangkiti virus yang mematikan itu sekali gus menjadi ancaman kepada penduduk yang lain,” katanya.

Beliau berkata demikian sebelum menyampaikan pemberian dana sebanyak RM50,000 dari Unit Hal Ehwal Agama-Agama Lain (UNIFOR) kepada Kuil Cina Spaoh semasa lawatan singkat di sini, semalam.

Uggah yang juga Pengerusi Jawatankuasa Pengurusan Bencana Negeri (JPBN) menambah, kerajaan melaksanakan pelbagai insiatif dan peluang kepada rakyat untuk mendapatkan vaksin secara percuma.

Oleh SYAMIMI HUSNA

See author's posts


Tiga rumah panjang di Kakus terima bantuan makanan

TATAU: Penduduk yang terjejas akibat Perintah Kawalan Pergerakan Diperketatkan  (PKPD) melibatkan beberapa buah rumah panjang di daerah ini turut mendapat perhatian daripada Pusat Khidmat Dewan Undangan Negeri (DUN) Kakus.

Pegawai dari Pusat Khidmat berkenaan, Eugene John Sikie berkata, sumbangan barang makanan itu untuk meringankan beban penduduk di rumah panjang berkenaan berikutan pelaksanaan Pengesanan Kes Secara Aktif (ACD) di kawasan tersebut.

“Dalam tempoh tersebut penduduk tidak dapat membeli barang makanan di pekan dan juga mereka tidak dapat pergi ke kebun,” katanya ketika dihubungi berhubung pengagihan bantuan makanan tersebut di sini, semalam.

Menurutnya, bantuan tersebut adalah untuk penduduk Rumah Jeli anak Gaun, Muput, Rumah Barat, Anap dan Rumah Salleh, Nanga Tau, Tatau.

“Penyampaian bantuan makanan kering kepada penduduk Rumah  Jeli iaitu 16 pintu, Rumah Barat 8 pintu dan Rumah Salleh 23 pintu,” ujarnya.

Beliau melahirkan harapan agar bantuan tersebut dapat meringankan beban mereka yang terjejas.

Oleh ELLIE EDWARD

See author's posts


Liga Juara-Juara UEFA ‘mula panas’

Real Madrid menentang Paris Saint-Germain, Liverpool menentang Inter Milan, dan Manchester United menentang Atletico Madrid dalam pusingan kedua Liga Juara-Juara UEFA.

AFP Sport memaparkan setiap perlawanan selepas undian kelmarin:

– Red Bull Salzburg Lwn Bayern Munich

Juara Eropah enam kali Bayern merupakan satu-satunya pasukan dari Jerman yang layak ke pusingan kedua.

Jurulatih Julian Nagelsmann akan mengharapkan jaringan Robert Lewandowski, yang terlepas kekalahan suku akhir musim lalu kepada Paris SG kerana kecederaan. Penyerang antarabangsa Poland itu menjaringkan sembilan gol ketika Bayern melengkapkan peringkat kumpulan yang sempurna buat kali kedua dalam tempoh tiga tahun.

Salzburg, finalis Piala UEFA 1994, mara ke fasa kalah mati buat kali pertama. Penyerang Jerman, Karim Adeyemi, 19, merupakan pemain orang yang perlu diberi perhatian untuk sebuah kelab yang membantu membangunkan Erling Haaland.

– Sporting Lisbon Lwn Manchester City

Naib juara Liga Juara-Juara musim lalu menentang juara Portugal dalam perlawanan yang mana pasukan City kendalian Pep Guardiola akan menjadi pilihan utama.

Pendahulu Liga Perdana Inggeris itu terlepas kejuaraan Eropah pertama mereka, tewas kepada Chelsea, Mei lalu, tetapi City sekali lagi menjadi antara pesaing utama untuk merebut gelaran musim ini.

Sporting, yang dibimbing oleh Ruben Amorim, 36 tahun, pulih dengan memberangsangkan selepas tewas dua perlawanan pertama peringkat kumpulan mereka. Kali terakhir mereka ke pusingan kalah mati berakhir dengan kekalahan 12-1 kepada Bayern pada 2009.

– Benfica Lwn Ajax

Dengan Sebastien Haller, Ajax boleh berbangga mempunyai penjaring utama pertandingan musim ini dengan 10 gol. Pemain dari Ivory Coast itu menjaringkan empat gol pada penampilan sulungnya dan telah menjaringkan gol dalam setiap perlawanan sejak itu, mengemudi gergasi Belanda itu memperoleh enam kemenangan daripada enam kemenangan.

Juara Eropah empat kali itu berhadapan Benfica, pemenang Piala Eropah pada 1961 dan 1962.

Kelab Portugal itu, yang dibimbing oleh Jorge Jesus yang cerdik, menewaskan Barcelona ke tempat kedua dalam Kumpulan E pada hari terakhir peringkat kumpulan untuk layak ke pusingan kalah mati buat kali pertama sejak 2016/17.

– Chelsea Lwn Lille

Penyandang gelaran itu tidak menoleh ke belakang sejak pelantikan Thomas Tuchel pada Januari, seterusnya menjulang trofi Liga Juara-Juara buat kali kedua.

Pertahanan yang menggerunkan adalah pelan tindakan untuk kejayaan, tetapi The Blues akan mengharapkan lebih daripada pemain yang dibeli dengan rekod kelab Romelu Lukaku ketika mereka cuba mengulangi sebagai raja Eropah.

Walaupun Chelsea tidak boleh meminta undian yang lebih selesa  selepas menduduki tempat kedua dalam Kumpulan H, juara Perancis, Lille — diketuai oleh penyerang Kanada, Jonathan David — akan cuba untuk menimbulkan lebih banyak kekecewaan.

– Atletico Madrid Lwn Manchester United

Beberapa siri gol lewat oleh Cristiano Ronaldo membolehkan United mendahului kumpulan mereka dan menjelang Februari jurulatih baharu Ralf Rangnick berharap dapat melakar kejayaan ke atas bekas juara Eropah tiga kali itu.

Juara Sepanyol, Atletico melepasi Kumpulan B dengan menewaskan Porto dalam perlawanan terakhir mereka tetapi prestasi pasukan Diego Simeone tidak begitu baik dalam La Liga Sepanyol dan baru-baru ini bergelut menentang pasukan dari England, tewas dua kali kepada Liverpool dalam peringkat kumpulan.

Mereka juga telah tersingkir kepada pasukan yang menampilkan Ronaldo tidak kurang daripada lima kali dalam tempoh lapan tahun yang lalu.

– Villarreal Lwn Juventus

Juventus, yang kini berada di tangga keenam dalam Serie A Itali, bukanlah pasukan seperti dahulu. Bagaimanapun, mereka berjaya mendahului kumpulan mereka walaupun tewas 4-0 di tempat lawan kepada Chelsea, dan ganjaran mereka adalah undian yang agak baik.

Villarreal layak ke Liga Juara-Juara kerana memenangi Liga Europa, trofi utama pertama mereka. Mereka mungkin berada di bahagian bawah dalam La Liga, tetapi pasukan Unai Emery sudah pasti suka untuk mengecewakan Juve, yang telah disingkirkan oleh Porto dan Lyon di peringkat ini sejak dua tahun lepas.

– Inter Milan Lwn Liverpool

Kelab-kelab ini telah memenangi sembilan Piala Eropah antara mereka tetapi ini merupakan kali ketiga mereka diundi bersama. Inter menang dengan agregat 4-3 di peringkat separuh akhir dalam perjalanan untuk memenangi trofi pada 1965, manakala Liverpool menang dengan agregat 3-0 dalam pusingan kedua pada 2008.

Inter merupakan juara Itali tetapi pasukan Jurgen Klopp berada dalam prestasi yang menggerunkan musim ini. Mereka merupakan pasukan England pertama yang memenangi kesemua enam perlawanan peringkat kumpulan dan mereka akan mempunyai penjaring terbanyak Mohamed Salah serta Sadio Mane kembali dari Piala Negara-Negara Afrika apabila perlawanan itu tiba.

– Paris Saint-Germain Lwn Real Madrid

Kylian Mbappe akan menjadi tumpuan utama di sini. Penyerang Paris SG itu akan tamat kontrak Jun depan dan Real telah lama menjadi pilihan untuk mendapatkan tandatangannya.

Jika tidak, perlawanan ini menyaksikan pendahulu liga Perancis, dengan serangan superstar mereka Mbappe, Lionel Messi dan Neymar, meneruskan usaha mereka untuk memenangi mahkota Liga Juara-Juara pertama menentang rekod juara 13 kali Real, pemenang semasa kedua-dua pasukan bertemu dalam pusingan kedua 2018. .

Real berada di puncak La Liga di bawah bekas jurulatih Paris SG, Carlo Ancelotti dan harus dilihat sebagai pilihan, sekurang-kurangnya dengan prestasi sekarang. – AFP

See author's posts


Stadium Mukah lokasi riadah popular

SEPERTI dijangka Stadium Mukah telah dipilih penduduk tempatan untuk tempat bersenam dan beriadah pada waktu petang.

Justeru pembukaannya pada pertengahan bulan Jun lalu telah melegakan orang ramai kerana ia adalah satu-satunya kemudahan seumpanya di kawasan ini.

Menurut Jurulatih Bolasepak Pusat Cemerlang Zon Tengah Mukah, Jamal Wasli, kebanyakan memilih untuk beriadah di stadium kerana bersenam di sana lebih selamat.

“Ia saya rasa yang pertama mereka memilih untuk berjoging atau bersenam di sini adalah kerana di stadium agak selamat dibandingkan dengan berlari-lari atau berjalan di jalan raya dan sebagainya. Kadang-kadang kemunculan anjing liar juga boleh menjadi ancaman,” katanya.

Selain itu, ujarnya, ia memanglah kemudahan disediakan oleh pihak berkuasa untuk penduduk beriadah  atau menjalani aktiviti-aktiviti sukan.

“Perasana di stadium lain daripada di tempat lain kerana orang datang ke sini mempunyai tujuan yang sama, dan tak ada istilahnya yang merasa terganggu. Saya secara pribadi pun memang memilih untuk berjalan-jalan atau jogging di sini. Permandangannya memang cukup berlainan. Terima Kasih kepada kerajaan menyediakan kemudahan seperti ini bukan kerana saya ini memang ahli sukan atau meminat sukan, akan tertapi banyak kelebihan jika kemudahan seperti ini disediakan untuk kesejahteraan rakyat,” ujar bekas pemain bolasepak Sarawak ini.

Sementara itu, seorang lagi jurulatih bolasepak tempatan, Henry Anie, menyatakan mereka memang memilih untuk berlatih di sana kerana kemudahan tersebut   memang sesuai  untuk aktiviti sukan.

Justeru, katanya, ia harus  digunakan dengan sebaik mungkin kerana bukan semua tempat di luar bandar mempunyai kemudahan seperti itu.

“Selain berlatih kita juga sering mengadakan perlawanan persahabatan, dan memang diakui bermain di sini perasaan berlainan, suasana yang tenang mungkin kerana ia jauh sikit daripada tepi jalan,” katanya.

Manakala, Setiausaha Kelab Lion Mukah, Ting Chew Yii, menyatakan dia akan datang ke stadium untuk besenam tiap-tiap petang.

“Saya akan berjalan-jalan keliling trek balapan ini. Di sini saya merasa tenang dan selamat dibanding dengan berjalan di jalan raya seperti yang kita sering lakukan sebelum dibinanya stadium ini. Dalam masa yang sama, apa yang penting untuk kesihatan juga, di stadium lebih bagus  kerana kita menghidu asap kenderaan. Dulu kita tidak melihat asap itu boleh menjejaskan kesihatan dan hanya memikir  yang penting bersenam itu bagus untuk kesihatan ,” kata Ting.

Justeru, katanya, untuk  bersenam amatlah penting kerana ia boleh menghilang ketegangan dan sebagainya setelah sehari penuh berniaga di kedai perabot milik keluarganya.

“Maka, setiap hari setelah saya tutup kedai Perabot kami kira-kira jam 6 petang saya terus pergi sini. Itu adalah rutin saya kecuali cuaca tidak mengizinkan atau saya di luar kawasan,” tambahnya lagi.

Pengawal Keselamatan yang ditempatkan di pintu masuk stadium,  Simon Dubin, menyatakan setiap  pengunjung itu akan melalui pemeriksaan suhu.

“Dan bagi mereka yang tidak  menggunakan My Sejahtera nama-naam mereka akan direkodkan. Kita buka dari Isnin dan Jumaat  pada 5petang hingga 7 malam, dan hujung minggu, Sabtu dan Ahad,  jam 6 pagi-9 pagi, dan petang 5 hingga 7 malam,” kata Simon.

Adalah difahamkan selain daripada ahli-ahli sukan, mereka yang sering mengunjung adalah pejawat awam dan swasta serta pelajar-pelajar untuk bersenam atau kata lain demi kesihatan.

Oleh kerana ini masih dalam masa Perintah Kawalan Pergerakan Pemulihan(PKPP), pengunjungnya tidak lah seramai seperti sedia kala.

Menurut Pegawai Penguasa Pejabat Kemterian Belia dan Sukan Sarawak(KBS) Bahagian Mukah, Timothy Dominic  Atong, stadium itu dibuka semula mulai 17 Jun lepas.

“Jumlah pengunjung dalam satu masa adalah terhad untuk memudahkan pemantauan pematuhan SOP yang ditetapkan,” ujarnya.

Tambah beliau lagi, pada pemulaan pembukaan semenjak ditutup kerana PKP dahulu,    mereka  menghadkan seramai 50 orang sahaja dalam satu masa.

“Seperti mana yang terdapat di tempat lain, pematuhan SOP itu akan diutamakan untuk keselamatan dan kesihatan bersama. Kanak-kanak berusia 12 tahun dan kebawah, warga emas dan OKU tidak dibenarkan masuk ke dalam stadium,” katanya.

Beliau menambah bahawa mereka akan menempatkan pengawal keselamatan untuk menjalankan pemeriksaan di laluan masuk stadium.

“Orang ramai yang hendak masuk ke stadium akan diperiksa suhu mereka dan menulis nama termasuk nombor talipon. Jika pemeriksaan pertama mendapati suhu 37.5  keatas kita arahkan beliau untuk duduk sekejap. Dan kalau suhu tetap sedemikan untuk pemeriksaan kedua kita akan nasihatkan orang itu untuk terus pergi ke klinik,” tambahTimothy.

Selain daripada padang-padang sekolah, sebuah lagi padang bolasepak yang terkenal di sini ialah Padang Mesra MDDM Mukah.

Pernah dijolokan sebagai Padang Keramat Mukah, ia  berkonsepkan padang terbuka dan tidak sesuai untuk dijadikan tempat beriadah selain untuk permainan bolasepak. Selain itu, padang mesra yang tidak mempunyai kemudahan trek  ini juga  dikelilingi oleh jalan raya dan berdekatan dengan pusat bandar.

Oleh Henry Siyu

See author's posts


Vaksin lawan Omicron mula dihasilkan

NEW YORK: Pfizer sudah mula menghasilkan versi vaksin COVID-19 yang disasarkan untuk melawan varian baru Omicron.

Ini sekiranya vaksin sedia ada tidak berkesan melawan varian terkini itu, kata Ketua Pegawai Eksekutif (CEO) syarikat Amerika Syarikat itu, Encik Albert Bourla pada Isnin (29 Nov).

Encik Bourla turut memberitahu CNBC bahawa syarikatnya pada Jumaat sudah mula menjalankan ujian vaksin sedia ada terhadap varian Omicron yang pertama kali dilaporkan di Afrika Selatan sehingga mencetuskan kebimbangan berlaku gelombang jangkitan baru di peringkat global.

Ujian-ujian itu mungkin menunjukkan bahawa vaksin-vaksin sedia ada “kurang melindungi” sekali gus bermakna “kita perlu menghasilkan vaksin baru,” kata Encik Bourla.

Johnson & Johnson juga menyatakan pada Isnin bahawa ia sedang “berusaha untuk menghasilkan vaksin khusus untuk varian Omicron dan akan meneruskan usahanya.”

Pada Jumaat, Moderna, satu lagi syarikat pembuat vaksin Covid-19 menyatakan ia sedang menghasilkan vaksin penggalak terhadap varian baru itu.

Vaksin sekarang ini “amat berkesan” melawan Delta, menurut Encik Bourla sambil menambah bahawa syarikat-syarikat itu dijangka mampu menghasilkan empat bilion dos vaksin pada 2022.

Dalam pada itu, Encik Bourla berkata beliau “amat yakin” pil antivirus Pfizer baru-baru ini juga berfungsi sebagai rawatan bagi rawatan untuk jangkitan yang disebabkan oleh mutasi, termasuk Omicron.

Dalam kalangan pesakit yang baru terjangkit dan berisiko tinggi yang dirawat dalam tempoh tiga hari selepas mengalami gejala, pil Pfizer terbukti berhasil mengurangkan kemasukan ke hospital atau kematian hampir 90 peratus.  – AFP

See author's posts


Digalak pamer logo MSPO pada bungkusan

SHAH ALAM: Majlis Pensijilan Minyak Sawit Malaysia (MPOCC) menggalakkan lebih banyak syarikat yang menghasilkan produk berasaskan kelapa sawit mempamerkan logo Pensijilan Minyak Sawit Mampan Malaysia (MSPO) pada bungkusan mereka.

Pengerusi MPOCC, Muhtar Suhaili (gambar) berkata buat masa ini, hanya dua syarikat sahaja yang mempamerkan logo berkenaan pada bungkusan produk mereka.

Katanya, dengan mempamerkan logo MSPO pada bungkusan, ia akan memberi maklumat kepada pengguna bahawa kelapa sawit yang digunakan mempunyai sijil diiktiraf dan sekaligus meningkatkan keyakinan pembeli untuk menggunakan produk berkenaan.

“Walaupun syarikat, peladang dan pengilang kelapa sawit diwajibkan mempunyai sijil MSPO tetapi penggunaan logo MSPO pada bungkusan produk tidak diwajibkan.

“Disebabkan itu kita mengalakkan pengeluar produk berasaskan minyak kelapa sawit untuk mempamerkan logo MSPO jika mereka mendapat bekalan daripada syarikat pengeluar minyak kepala sawit yang mempunyai sijil MSPO dan kita sedia membantu mana-mana syarikat yang berminat,” katanya pada sidang media selepas majlis perasmian Ibu Pejabat MPOCC di sini, semalam.

Perasmian Ibu Pejabat MPOCC itu disempurnakan oleh Timbalan Menteri Perusahaan, Perladangan dan Komoditi, Datuk Seri Dr Wee Jeck Seng. Turut hadir Ketua Pegawai Eksekutif MPOCC, Chee Jit Seng.

Sementara itu, Muhtar berkata setakat 31 Ogos lepas, sebanyak 5.08 juta hektar atau 87 peratus daripada 5.9 juta hektar kawasan tanaman kelapa sawit di negara ini telah diiktiraf dan memiliki MSPO.

“Dalam tempoh yang sama juga, sebanyak 92 peratus atau 418 kilang sawit di seluruh negara turut mendapat MSPO,” katanya.

Sementara itu, Wee dalam ucapan perasmiannya pada majlis itu berkata kerajaan akan terus menyokong usaha MPOCC dan Lembaga Kelapa Sawit Malaysia (MPOB) untuk meluaskan penerimaan dan pengiktirafan MSPO dari dalam dan luar negara.

Katanya, perbincangan secara berterusan perlu dilakukan dengan negara luar supaya mereka mengiktiraf pensijilan MSPO sekaligus pasaran minyak kelapa sawit tempatan dapat diperluaskan.–Bernama

See author's posts


Sekolah harus sediakan pelitup muka tambahan

MIRI: Menteri Pengangkutan, Datuk Lee Kim Shin mencadangkan semua sekolah di sini menyediakan pelitup muka tambahan untuk para pelajar dan guru bagi melindungi diri mereka ketika berada di kawasan sekolah.

Lee ketika menjalankan pemeriksaan ke beberapa sekolah rendah dan menengah di sini kelmarin berkata, setakat ini, semua sekolah yang beliau kunjungi mematuhi prosedur operasi standard (SOP).

Dalam lawatan tersebut, beliau yang juga merupakan Ahli Dewan Undangan Negeri (ADUN) Senadin turun mengagihkan dana khas sebanyak RM58,000 kepada lapan sekolah menengah dan rendah  di bawah kontituensinya bagi tujuan membeli pelitup muka dan cecair pembasmi kuman.

Sekolah yang menerima dana tersebut ialah SMK Pujut, SMK Merbau, SMK Baru, SMK Lopeng Tengah, SJKC Chung San,SJKC Chung Hua Tudan, SK Senadin dan SK Agama Miri.

“Saya berharap pihak sekolah mengesan pelajar dari keluarga miskin yang tidak bekemampuan membeli pelitup muka bagi memastikan mereka diberi keutamaan untuk mendapatkan pelitup muka secara percuma,” katanya dalam satu kenyataan.

Selain itu, Lee turut mengadakan pertemuan dengan pengetua, guru besar dan Persatuan Ibu Bapa dan Guru (PIBG) sekolah berkenaan untuk mendengar sendiri pandangan dan  permasalahan pihak sekolah mengenai pelaksanaan SOP.

Oleh Liong Chai Ling

See author's posts


‘Simbol status’ alasan utama pelanggan Malaysia beli Ducati

KUALA LUMPUR: Pelanggan Malaysia membeli motosikal Ducati kerana simbol statusnya yang menekankan kepada imej bergaya dan juga untuk menyertai kumpulan individu yang memiliki minat dan kedudukan sosial yang sama, kata Pengarah Jualan dan Selepas Jualan Global Ducati Motor Holding, Francesco Milicia.

Beliau berkata, pasaran Malaysia boleh disifatkan sebagai sangat dinamik, pantas dan responsif kerana pelanggan Malaysia begitu peka kepada inovasi, eksklusiviti serta nilai intrinsik kenderaan dan juga nilai jenama.

“Menunggang motosikal premium, seperti penunggang Ducati di Malaysia, adalah satu latihan menyeluruh yang penuh keseronokan, salah satu cara untuk seseorang melarikan diri daripada rutin kehidupan seharian biasa.

“Penggunaan utama motosikal adalah bagi perjalanan santai ke luar bandar dan kami juga menyedari peningkatan minat terhadap aktiviti trek,” katanya dalam satu kenyataan semalam.

Mengenai model paling banyak dijual di Malaysia, beliau berkata, satu daripada model paling laris pada 2020 ialah Panigale V4 S sambil menambah pelanggan Malaysia cepat menyesuaikan diri dengan model baharu itu berikutan prestasi dan spesifikasinya yang luar biasa.

“Selain itu, model Monster 821 dan Hypermotard 950 turut melengkapkan tiga produk terlaris, juga menunjukkan gabungan produk yang berjaya bagi pasaran Malaysia,” katanya.

Sementara itu, katanya, pada 2021 Ducati akan mengembangkan program aktivitinya yang telah dilaksanakan dengan jaya tahun lepas tetapi memandangkan Malaysia adalah sebuah negara yang sentiasa memerlukan format baharu, ia perlu menawarkan sesuatu yang di luar daripada kebiasaan.

Perkongsian erat antara Ducati Motor Holding dan Next Bike Sdn Bhd sejak 2000-an telah membawa kepada pembukaan bilik pameran Ducati kedua terbesar di Asia Tenggara di Petaling Jaya pada 2020.

Next Bike Sdn Bhd dinamakan sebagai Ducati Malaysia dalam domain awam.

“Ketika ini Ducati memilki tiga kedai jenama mono di kawasan bandar utama Petaling Jaya, Sungai Buloh dan Pulau Pinang sebagai cawangan kami di wilayah utara. Pengembangan seterusnya rangkaian akan dipertimbangkan mengikut keperluan pasaran,” katanya.

– Bernama

See author's posts


SK Merpati Jepang bakal berubah wajah

BIDANG pendidikan sememangnya memainkan peranan penting dalam merealisasikan visi kerajaan menjadikan Sarawak sebuah negeri maju berpendapatan tinggi menjelang tahun 2030.

Ini kerana pendidikan merupakan nadi utama dalam usaha membangunkan modal insan berkualiti yang diperlukan untuk memacu kemajuan negeri pada masa hadapan.

Namun, sekolah daif menjadi salah satu faktor penghalang kepada kecemerlangan pendidikan di negeri ini.

Oleh itu, Kerajaan Sarawak telah mengambil inisiatif untuk menawarkan RM1 bilion sebagai kontra pembayaran pinjaman negeri yang akan diperuntukan bagi membaik pulih sekolah daif berkenaan dalam tiga fasa.

Ketua Menteri Datuk Patinggi Abang Johari Tun Openg berkata, projek ini akan membawa impak dan kesan besar kepada para pelajar, guru-guru, ibu bapa dan komuniti setempat apabila sekolah daif mendapat bangunan baru yang lebih sempurna, selamat dan selesa.

“Sejumlah 1,265 sekolah rendah di seluruh negeri ini bakal mempunyai makmal komputer masing-masing dalam tempoh tiga tahun akan datang dan kerajaan negeri memperuntukkan RM12juta bagi tujuan itu,” katanya.

Sarawak mempunyai sistem pendidikan sendiri yang mana menggalakan murid-murid sekolah rendah faham penggunaan komputer.

Ini bagi membolehkan mereka belajar mengenai teknologi menerusi makmal komputer.

Dalam pada itu, Kerajaan Sarawak bersama Jabatan Agama Islam Sarawak (JAIS) bakal memperkenalkan sistem pembelajaran antarabangsa berteraskan pendidikan ilmu dunia dan akhirat.

Abang Johari memberitahu, satu kajian sedang dijalankan untuk memperkenalkan sistem pembelajaran yang menitikberatkan ilmu dunia dan akhirat di negeri ini dan beliau telah mengarahkan pihak JAIS untuk berunding dengan Madrasah Aljunied Singapura supaya Sarawak mempunyai sekolah antarabangsa dari sudut ilmu agama dunia dan akhirat.

“Bagi sekolah di bawah Majlis Islam Sarawak (MIS), kita juga memikirkan supaya anak-anak kita masuk ke sekolah menengah agama.

“Pada masa kini, MIS sedang mengkaji sistem pembelajaran Madrasah Aljunied Singapura untuk kita jadikan model contoh sekolah antarabangsa kita kelak,” jelasnya.

Madrasah Aljunied Singapura mempunyai dua sistem pembelajaran yang mana sekolah berkenaan menitikberatkan dunia dan akhirat.

“Kita mesti ikut sistem pendidikan sekolah itu oleh kerana pendidikan di sana sangat canggih.

“Hal ini penting jika kita mahu menaik taraf pendidikan di Sarawak,” katanya.

Silibus antarabangsa di Madrasah Aljunied Singapura membolehkan pelajar dihantar ke universiti terkemuka dunia.

Baru-baru ini, Kerajaan Sarawak menerusi Kementerian Pendidikan, Sains dan Penyelidikan Teknologi Sarawak meluluskan peruntukan sebanyak RM10.38 juta untuk pembinaan bangunan pentadbiran baru dan menaik taraf Sekolah Kebangsaan (SK) Merpati Jepang.

Majlis pecah tanah projek itu dirasmikan oleh Ketua Menteri Datuk Patinggi Abang Johari Tun Openg.

Yang Dipertua Persatuan Ibu Bapa dan Guru (PIBG) SK Merpati Jepang merangkap Ahli Dewan Negara Senator Zaiedi Suhaili dalam ucapannya berkata, projek ini mempunyai erti dan signifikan yang besar kepada warga sekolah dan PIBG.

“Lebih dari 10 tahun kami berusaha untuk menjadikan projek ini satu realiti dengan memohon dana kepada pihak berwajib,” katanya.

Tambahnya, dengan siapnya projek ini nanti, sudah tentu prasarana dan suasana pembelajaran di sekolah ini akan menjadi lebih kondusif dan menjadi impian serta hasrat warga pendidik di sini untuk meningkatkan kualiti pendidikan di sekolah tersebut.

Projek yang mengambil masa 14 bulan ini akan bermula pada 28 Oktober sehingga 27 Disember 2021.

SK Merpati Jepang yang mula-mula digunakan adalah bangunan kayu Pejabat Perhutanan di bawah pentadbiran Kuching Municipal Council dan seterusnya didaftarkan dengan Jabatan Pendidikan Sarawak pada 22 Ogos 1959.

Bangunan yang akan dirobohkan telah dibina pada tahun 1965 dan mula digunakan pada tahun 1968.

Keadaan bangunan yang semakin uzur telah mencetuskan cadangan Yang Dipertua PIBG untuk pembinaan semula bangunan gantian.

Dalam satu majlis perasmian di sekolah pada tahun 2017, Ketua Menteri telah menyatakan hasrat beliau untuk membina bangunan baru yang dilengkapi dengan pelbagai kemudahan terkini untuk memastikan murid-murid di SK Merpati Jepang dapat terus belajar dalam suasana yang kondusif selari dengan peraliran zaman.

Usaha untuk merealisasikan hasrat Ketua Menteri yang juga merupakan bekas murid SK Merpati Jepang mula digiatkan melalui beberapa siri perjumpaan Setiausaha Politik beliau dengan pihak sekolah pada tahun 2019 dan 2020.

Dalam kunjungan hormat ke pejabat beliau di Wisma Bapa Malaysia pada 16 Oktober 2019, pihak sekolah telah membentangkan cadangan pelan bangunan gantian dan kos pembinaan.

Pada 18 Februari 2020, pihak sekolah telah dimaklumkan melalui mesyuarat di Pejabat Setiausaha Kewangan Negeri bahawa permohonan dana pembinaan blok gantian telah diluluskan.

Kementerian Pendidikan, Sains dan Penyelidikan Teknologi Sarawak (MESTR) telah dilantik sebagai agensi klien manakala Jabatan Kerja Raya Sarawak (JKR Sarawak) sebagai agensi pelaksana projek.

Oleh Nur Ain Otsman

See author's posts


Polis Julau lancar Op Pelbagai, cegah pandu lawan arus

JULAU: Berikutan tindan deretan lori dikesan memandu secara melawan arus di laluan Lebuhraya Pan Borneo, jajaran Julau-Sarikei baru-baru ini, pihak polis mengadakan ‘OP Pelbagai’ di Jalan Pakan di sini.

Operasi oleh ibu pejabat Polis Diraja Malaysia (IPD) Julau itu bertujuan mencegah sebarang kenderaan termasuk lori daripada cubaan melawan arus semasa memandu.

Ketua Polis Daerah Julau, DSP Ismuni Umar berkata tindakan tegas akan diambil terhadap sesiapa sahaja yang memandu dengan cara berbahaya seperti melawan arus.

‘OP Pelbagai’ itu dijalankan setelah tular video berdurasi 1 minit 56 saat Selasa lalu yang memaparkan empat lori sedang bergerak melawan arus di Kilometer 484.8, Jalan KJD,” katanya hari ini.

Katanya, memandu melawan arus dan berbahaya sehingga menggangu pengguna jalan raya lain boleh diambil tindakan mengikut Seksyen 42(1) Akta Pengangkutan Jalan 1987.

Pesalah boleh dihukum penjara selama tempoh tidak lebih lima tahun dan denda tidak kurang RM5,000.

“Dalam operasi dijalankan semalam, enam saman

telah dikeluarkan termasuk tiada lesen memandu selain kereta memasuki tempat dilarang masuk.

“Usaha berterusan giat dijalankan untuk menahan dan mengambil

tindakan kepada mana-mana pengguna jalan raya yang melakukan

kesalahan lalu lintas di kawasan yang bersempadan dengan IPD Sibu

dan IPD Meradong,” katanya.

See author's posts


‘Rumah Hantu’ di Kuching

SIAPA sangka dengan kesibukan di tengah-tengah Bandaraya Kuching terselitnya sebuah cerita mengenai sebuah ‘Rumah Hantu’.

Salah seorang Pengasas The Haunted House Series (TAKUT) Dzaizul Hafiz Alimin, 38 berkata, ia adalah menjadi tarikan utama pelancong mahupun penduduk setempat untuk dijadikan salah satu tempat wajib dilawati di negeri ini.

“Setiap idea dan perancangan untuk melakukan The Haunted House Series ini sejak 2019 lagi. Disebabkan pandemik Covid-19 ia terpaksa ditunda.

“Setelah semuanya kembali seperti biasa, pihak pengurusan bersepakat meneruskan perancangan The Haunted House Series pada tahun ini,”jelas beliau ketika ditemui Utusan Sarawak baru-baru ini.

Jelas Dzaizul, bangunan ini menjadi pilihan kerana ada cerita disebaliknya kerana pihak pengurusan sendiri pernah mengalami perkara mistik di sini.

“Pemilihan Singgahsana Lodge ini juga dibuat kerana ia terletak berhampiran Tebingan Kuching yang merupaka tempat tumpuan pelancong.

“Usah bimbang, kami sentiasa mematuhi standard operasi prosedur (SOP) yang telah ditetapkan, melakukan sanitasi dan akan memastikan keselamatan para pengunjung menjadi keutamaan kami,” jelasnya lagi.

Tambahnya, The Haunted House Series berkonsepkan pertemuan semula semua hantu dengan menampilkan pelbagai jenis hantu dari luar dan dalam negara.

“Malah dekorasi setiap bilik serta jenis hantu yang ditampilkan akan bertukar setiap dua minggu supaya pengunjung tidak berasa bosan.

“Kami berharap dengan adanya tempat menarik dan aktiviti seperti ini dapat memberi kesan positif dan pengalaman yang menarik kepada semua. Sekiranya ada perkara yang perlu diperbaiki kami akan mengambil kira dan memperbaharuinya,” ujarnya.

Sementara itu, tinjauan Utusan Sarawak bersama orang awam yang mengalami sendiri pengalaman mengunjungi The Haunted House Series kesemuanya tekah memberi maklum balas positif.

Ini kerana, ia akan mampu menjadikan tempat tersebut sebagai salah satu tarikan di Kuching khususnya kepada pelancong luar nanti.

Aireen Sapian, 28 berkata, selain daripada aktiviti lain seperti menonton wayang, penduduk Kuching juga boleh mengunjungi dan merasai rumah hantu di tengah-tengah bandar.

Lain pula dengan Dzulharith 30 berkata, tahniah buat pihak penganjur kerana menjadikan Kuching mempunyai tempat mengerikan untuk dilawati selain merasai kenikmatan laksa Sarawak dan mee kolok.

“Pengalaman mengunjungi rumah hantu atau ‘haunted house’ yang mana seorang pengunjung disergah pelakon yang memakai kostum dan dandanan mengerikan kian menjadi satu kegiatan yang popular,” tambahnya.

The Haunted House Series dibuka setiap hari bermula jam 7.00 malam sehingga 12.00 tengah malam.

Oleh AZREEN KERIA

See author's posts


Menangani kontroversi

Kes harian Covid-19 kelmarin terus mencatatkan peningkatan dengan 4,865 kes direkodkan dan Selangor terus mencatatkan kes tertinggi iaitu 1,743 kes. Manakala, Bumi Kenyalang turut tidak ketinggalan dalam menyumbang kepada pertambahan kes tertinggi harian dengan 512 kes baharu.

Orang ramai pula dilihat turut menuding jari dengan menyalahkan premis peruncitan dan pusat beli-belah sebagai punca merebaknya jangkitan Covid-19, tanpa kita sedari tanggungjawab ini seharusnya digalas oleh semua pihak dalam pemastian kawalan kendiri di tempat awam.

Rakyat kerap kali diingatkan untuk mematuhi Prosedur Operasi Standard (SOP) kerana inila punca utama penularan jangkitan tanpa gejala.

Antara sikap sambil lewa yang menjadikan situasi semasa semakin buruk adalah memakai pelitup muka secara tidak acuh yang mengundang risiko penularan Covid-19.

KONTROVERSI BERKAITAN PANDEMIK COVID-19 DI MALAYSIA

Pelancong China enggan kuarantin

Pada petang 24 Januari 2020, sepasang pelancong China membawa anak mereka yang berusia 2 tahun ke Hospital Sultanah Aminah untuk mendapatkan rawatan. Setelah itu, hospital mendapati bahawa anak mereka mempunyai gejala jangkitan virus korona. Pihak hospital memerlukan anak pasangan itu dihantar ke wad pengasingan di Hospital Permai untuk pemeriksaan lanjut. Pasangan itu pada mulanya pergi ke sebuah hospital swasta untuk mendapatkan rawatan, tetapi pihak hospital menasihati mereka untuk pergi ke hospital pusat. Walau bagaimanapun, apabila pasangan itu mengetahui bahawa anak mereka perlu dikuarantin, mereka menolak nasihat doktor kerana ingin kembali ke Guangzhou pada keesokan harinya. Doktor yang menguruskan kes tersebut melaporkan kejadian itu kepada pihak polis. Mereka kemudiannya ditahan oleh polis di lapangan terbang pada 25 Januari 2020, dan diserahkan kepada Jabatan Kesihatan Negeri Johor untuk tindakan selanjutnya. Pasangan tersebut juga dibawa ke hospital untuk pengasingan.

Topeng muka tidak mencukupi

Pic 1:  DARURAT… Notis menunjukkan topeng muka kehabisan stok di salah satu farmasi di Malaysia.

Sejak kes virus yang disyaki muncul di Bintulu, Sarawak, farmasi di bahagian itu telah mula kehabisan topeng muka, penyembur pembasmi kuman, pembersih tangan, gel mandian dan produk lain. Beberapa kawasan lain juga menghadapi gangguan bekalan topeng muka. Berikutan kejadian ini, Kementerian Perdagangan Dalam Negeri dan Hal Ehwal Pengguna menyatakan bahawa kementerian itu memberi perhatian terhadap kekurangan bekalan topeng dan memberi amaran kepada peniaga untuk tidak menaikkan harga topeng muka ketika bekalan berkurangan. Jika tidak, mereka akan dikompaun oleh kementerian. Sesetengah farmasi seperti Caring Pharmacy menasihati pelanggan untuk tidak membeli topeng muka dalam kuantiti yang banyak, dan pada masa yang sama, mengambil kira keperluan pelanggan lain. Farmasi itu hanya menetapkan bahawa pelanggan hanya boleh membeli maksimum satu (1) kotak topeng pada satu masa.

Pada 10 Februari 2020, sebanyak 17 peniaga di Selangor telah dikenakan kompaun oleh Kementerian Perdagangan dan Hal Ehwal Pengguna kerana menaikkan harga topeng.

Masjid tolak lawatan pelancong bukan Islam

Pada 26 Januari 2020, dua masjid di Putrajaya, iaitu Masjid Putra dan Masjid Tuanku Mizan Zainal Abidin serta Masjid Wilayah Persekutuan mengumumkan bahawa ketiga-tiga masjid tersebut ditutup buat sementara waktu kepada pelancong bukan Islam susulan kebimbangan terhadap pandemik virus korona. Perdana Menteri, Mahathir Mohamad memberitahu bahawa kerajaan tidak pernah mengeluarkan sebarang arahan menyekat pelancong dari melawat masjid-masjid tersebut dan menyatakan bahawa beliau tidak bersetuju dengan langkah tersebut. Menteri Pelancongan, Seni dan Budaya, Mohammadin Ketapi juga menyatakan pandangan serupa terhadap langkah itu. Beliau bekerjasama dengan pihaknya untuk menulis surat kepada pihak masjid agar tidak menyekat pelancong mengadakan lawatan. Pada 29 Januari 2020, ketiga-tiga masjid itu kemudiannya dibuka semula kepada pelancong bukan Islam untuk dilawati.

Kesilapan diagnosis virus

Pada 14 Februari 2020, 145 penumpang kapal persiaran Westerdam turun dari Sihanoukville, Kemboja. Kemudian, mereka menaiki penerbangan ke Lapangan Terbang Antarabangsa Kuala Lumpur (KLIA) untuk transit di Kuala Lumpur. Mereka merancang untuk menaiki penerbangan sewa khas yang ditempah Kedutaan Amerika Syarikat di Malaysia untuk membawa mereka pulang ke Amerika Syarikat. Pada 15 Februari, seorang wanita Amerika berusia 83 tahun dalam kalangan penumpang, didapati mengalami demam semasa pemeriksaan oleh Kementerian Kesihatan Malaysia, dan kemudian didapati positif terhadap ujian jangkitan virus. Selepas menerima berita itu, Perdana Menteri Kemboja, Hun Sen meminta Malaysia untuk membuat ujian semula. Keputusan ujian kali keduan adalah positif. Kes ke-22 yang disahkan secara rasmi di Malaysia pada 15 Februari. Wanita itu kemudian dihantar ke Hospital Sungai Buloh untuk rawatan, manakala suami wanita tersebut didapati negatif. Hun Sen sentiasa curiga dengan keputusan ujian dan juga mempersoalkannya sebanyak dua kali di khalayak umum.

Pada 21 Februari, Timbalan Perdana Menteri, merangkap Pengerusi Jawatankuasa Pengurusan Bencana Pusat, Wan Azizah Wan Ismail menegaskan dalam satu sidang akhbar bahawa dalam dua ujian terakhir, wanita AS yang disahkan tidak lagi mempunyai virus dalam badan beliau, tetapi masih ada simptom batuk dan perlu dimasukkan ke hospital untuk pemerhatian dan rawatan. Setelah menerima berita, Kementerian Kesihatan Kemboja mengecam Kementerian Kesihatan Malaysia kerana “salah diagnosis”. Pada hari sama, Perdana Menteri Kemboja, Hun Sen menyatakan di Facebook bahawa keputusan ujian itu adil kepada semua penumpang di Kemboja dan mengkritik kelalaian pihak berkuasa Malaysia. Pada 22 Februari, Ketua Pengarah Kementerian Kesihatan , Noor Hisham Abdullah menjelaskan bahawa selepas kedua-dua ujian disahkan pada hari ke-15, keadaan wanita itu bertambah baik dan selepas 72 jam rawatan, dan dua lagi ujian dilakukan 24 jam sebelum itu, menunjukkan keputusan negatif.

Semoga kita terus peka akan garis panduan yang telah ditetapkan supaya usaha untuk memutuskan Covid-19 ini tidak sia-sia.

See author's posts


Kualiti pendidikan agenda utama – Rentap

BETONG: Ahli Dewan Undangan Negeri (ADUN) Layar, Gerald Rentap Jabu berjanji akan terus membantu dalam aspek pendidikan di kawasannya.

Beliau memberitahu, ia dilakukan dengan mengadakan pelbagai program bagi mempertingkatkan kualiti pendidikan di sekolah-sekolah terutamanya di kawasan Dewan Undangan Negeri (DUN) Layar.

“Saya akan bantu apa sahaja program yang memberi manfaat bagi meningkatkan kualiti pendidikan pelajar di DUN Layar ini khasnya,” katanya.

Kata Rentap, kerajaan Gabungan Parti Sarawak (GPS) sentiasa komited untuk menaik taraf serta memperbaiki sistem pendidikan di negeri ini dengan tidak meminggirkan mana-mana sekolah termasuk sekolah di kawasan luar bandar seperti di DUN Layar.

Menurutnya, sekolah di luar bandar perlu diberikan bantuan dan kemudahan setara dengan sekolah di bandar, bagi membantu proses pengajaran dan pembelajaran.

Beliau menegaskan bantuan dan kemudahan itu akan membantu pelajar sekolah luar bandar mencatat prestasi lebih cemerlang dalam peperiksaan utama.

“Ketika ini pelajar di luar bandar juga mempunyai potensi cukup besar seperti pelajar di bandar.

“Tidak seharusnya dinafikan hak sekolah di luar bandar ini untuk memperoleh kemudahan pengajaran dan pembelajaran serta kemudahan yang setaraf di bandar.

“Ini kerana pelajar di luar bandar juga mempunyai potensi yang besar bagi memperoleh ilmu dan kaedah pembelajaran yang baharu,” ujarnya.

Beliau menarik perhatian ketika ini ada sesetengah sekolah luar bandar yang mencatatkan prestasi jauh lebih cemerlang dari sekolah di bandar dan pinggir bandar.

“Kerajaan GPS akan terus membela dan memperjuangkan nasib rakyat di negeri ini dan saya komited dengan menitikberatkan aspek pendidikan terutamanya di DUN Layar terus diambil perhatian,” katanya selepas melakukan Majlis Simbolik Penyerahan Buku Rujukan kepada pengetua sekolah masing-masing di sini, kelmarin.

Pada majlis itu, seramai 592 pelajar Tingkatan 5 dari lima sekolah menengah di daerah ini yang bakal menduduki peperiksaan Sijil Pelajaran Malaysia (SPM) dan Sijil Vokasional Malaysia (SVM) pada tahun hadapan menerima sumbangan buku rujukan.

Rentap memberitahu sumbangan itu merupakan inisiatif meringankan beban ibu bapa, selain motivasi untuk meningkatkan usaha, seterusnya berjaya dalam peperiksaan.

“Saya amat berterima kasih kepada pasukan Pusat Khidmat Adun Layar, Jawatankuasa Pembangunan Pendidikan Layar, Pejabat Pendidikan Daerah Betong serta rakan strategik Pelangi Publishing Group yang menerbitkan buku rujukan tersebut.

Dengan kolaborasi yang mantap itu, tahun ini kita dapat membantu 592 pelajar dari SMK Saint Augustine, SMK Datuk Patinggi Kedit, SMK Ulu Layar, Kolej Vokasional Betong dan Maktab Rendah Sains Mara Betong.

“Saya berharap buku rujukan ini dapat dimanfaatkan, sekali gus meningkatkan prestasi pelajar kita ketika menduduki peperiksaan kelak,” katanya.

Jelasnya, semua buku rujukan yang dibekalkan berdasarkan mata pelajaran yang diambil. Rentap turut mengingatkan semua pelajar untuk cepat mengadaptasi pembelajaran dalam norma baharu di sekolah.

Oleh Adi Safarman

See author's posts


Projek kecemerlangan persenjataan dalam proses tender

PEKAN: Projek pembinaan pusat kecemerlangan persenjataan bernilai RM60 juta di Kampung Bukit Cempedak Bintang, Kuala Chini dekat sini yang diluluskan beberapa tahun lepas kini dalam proses tender, kata Menteri Pertahanan Datuk Seri Ismail Sabri Yaakob.

Beliau berkata projek Pusat Ujian Tropika dalam mukim Penyor itu telah diluluskan beberapa tahun lepas  oleh kerajaan Barisan Nasional (BN) ketika itu, iaitu RM40 juta untuk kos pembangunan manakala RM20 juta lagi untuk peralatan.

“Kita (Kementerian Pertahanan) dalam proses untuk tender (projek itu),” katanya ketika ditemui pemberita selepas program ramah mesra bersama veteran Angkatan Tentera Malaysia (ATM) kawasan Chini di Bandar Dara Chini, dekat sini, semalam.

Turut hadir Ahli Parlimen Pekan Datuk Seri Najib Tun Razak, Ketua Pengarah Jabatan Hal Ehwal Veteran (JHEV) Mejar Jeneral Datuk Dzulkarnain Ahmad dan calon BN bagi PRK DUN Chini Mohd Sharim Md Zain.

Mengulas lanjut, Ismail Sabri berkata tujuan pembinaan tapak kecemerlangan persenjataan itu adalah bagi membuat percubaan dari segi kesesuaian berdasarkan cuaca negara ini terhadap kenderaan dan peralatan ketenteraan yang dibeli oleh Kementerian Pertahanan.

“Ia (projek) lulus bukan kerana pilihan raya (kecil Dewan Undangan Negeri Chini) ini. Saya umum untuk memaklumkan status projek tersebut. Orang sini (Chini), orang Pekan pun dah tahu (mengenai projek ini) dan perkara ini telah diumumkan dulu.

“Kini bajetnya telah dapat, cuma dalam proses tender dan bila dah ditutup (tender), kita akan anugerahkan tender itu dan bermulalah kerjanya,” katanya.

Ismail Sabri bagaimanapun tidak menjelaskan bila projek itu dijangka bermula. Pilihan Raya Kecil Dewan Undangan Negeri (DUN) Chini pada 4 Julai ini, menyaksikan pertandingan tiga penjuru antara Mohd Sharim dan dua calon Bebas Tengku Datuk Zainul Hisham Tengku Hussin, 64, dan Mohd Shukri Mohd Ramli, 49.

See author's posts


UNIFOR sebahagian usaha kerajaan jaga kepentingan rakyat

SIBU: Kerajaan Sarawak telah mengagihkan geran sebanyak RM38,400 kepada tiga pertubuhan bukan Islam dan Tua Pek Kong Sibu melalui Unit Hal Ehwal Agama-Agama Lain (UNIFOR).

Pertubuhan Meninggikan Akhlak Che Kim Khor, Sibu Eng Ann Teng Tua Peh Kong Temple Charitable Trust dan Persatuan Tung Lok Sia masing-masing menerima geran RM12,800 untuk setiap pertubuhan.

Timbalan Premier Sarawak Dato Sri Dr Sim Kui Hian telah menyempurnakan majlis penyampaian geran tersebut di Sibu Eng Ann Teng Tua Peh Kong, petang tadi.

Dr Sim memberitahu, pemberian bantuan UNIFOR sebagai sebahagian daripada usaha kerajaan menjaga kepentingan semua rakyat Sarawak tanpa mengira kaum dan agama.

Menurutnya dana itu untuk membantu pertubuhan-pertubuhan ini membayar bil utiliti mereka kerana pendapatan terjejas semasa Perintah Kawalan Pergerakan (PKP) dan sepanjang pandemik Covid-19.

“Kami amat berteima kasih kepada badan agama dan tempat ibadat atas kerjasama sepanjang pandemik Covid-19. Apabila kami minta mereka tutup, mereka akur dan tidak bertanya apa-apa lagi.

“Kerana mereka, kami dapat mengawal wabak di Sarawak,” ujarnya yang juga Menteri Kesihatan Awam, Perumahan dan Kerajaan Tempatan.

Turut hadir Timbalan Menteri Kesihatan Awam, Perumahan dan Kerajaan Tempatan II Michael Tiang, Ahli Dewan Undangan Negeri (ADUN) Bukit Assek Joseph Chieng, calon Gabungan Parti Sarawak (GPS) bagi Parlimen Sibu Clarence Ting dan calon GPS bagi Parlimen Lanang Wong Ching Yong.

Oleh AKUN GIMAN

See author's posts


Bantu 190 keluarga kurang berkemampuan

KUCHING: Hope Place Kuching bekerjasama dengan AIESEC di Kuching di dalam projek sukerela Painting Rainbows yang akan diadakan selama dua minggu.

AIESEC merupakan larian belia antarabangsa dan bukan organisasi untuk meraih keuntungan.  AIESEC mempromosikan keamanan dan pencapaian potensi manusia dengan menyediakan peluang-peluang pembangunan kepimpinan.

Organisasi ini memfokus kepada pemerkasaan belia bagi memberikan impak sosial.

Sementara itu, Hope Place Kuching pula merupakan badan bukan kerajaan (NGO) yang menyokong keluarga kurang berkemampuan serta golongan kurang bernasib baik.

Projek Painting Rainbows dilancarkan pada 20 Julai 2020 dan akan berlangsung sehingga 2 Ogos dengan matlamat menyumbang kepada Sasaran Pembangunan Mampan Pertubuhan Bangsa-Bangsa Bersatu 1 : Tiada Kemiskinan.

Objektif utamanya adalah membina masyarakat inklusif di dalam menyokong keluarga kurang berkemampuan di dalam kawasan sekitar projek dilaksanakan.

Aktiviti utamanya pula adalah mengumpul dana secara maya dengan memanfaatkan platform derma atas talian NGOHub.  Sasaran projek ini adalah mengumpul sejumlah RM5,000 bagi membantu 200 keluarga kurang berkemampuan yang disokong oleh Hope Place.

Sepanjang projek ini berlangsung, aktiviti seperti bengkel atas talian dan temu bual secara panggilan video akan diadakan bersama sukarelawan dan staf Hope Place.

Dua seksyen bengkel atas talian akan diadakan oleh pengasas Hope Place, Kelvin Wan tentang Kerja-Kerja Kebajikan Di Sarawak.

Sukarelawan juga akan berpeluang mengetahui lebih lanjut tentang latar belakang dan pembangunan Hope Place sebagai NGO serta situasi terkini dan kesukaran yang dialami oleh masyarakat tempatan di Kuching.

Sesi ini amat bermanfaat dan semua orang boleh berinteraksi antara satu sama lain, berkongsi kisah serta pandangan masing-masing.

Sukarelawan mempunyai sesi temu bual selama 30 minit dengan empat staf untuk berkongsi tentang pengalaman dan platform media sosial seperti Instagram dan Facebook.

Pihak Hope Place berharap projek ini akan terus mencetuskan kesan positif kepada masyarakat setempat.

Dalam perkembangan lain, Hope Place buat masa ini tidak menerima barangan terpakai sumbangan orang ramai sebagai langkah berjaga-jaga sepanjang pandemik Covid-19 ini.  Ketika ini ia menyokong sebanyak 190 keluarga.

Untuk keterangan lanjut, Hope Place boleh dihubungi melalui talian 013- 567 2775, mulai jam 8.30 pagi – 5.30 petang mulai Isnin hingga Jumaat dan   8.45 pagi – 12.00 tengah hari pada hari Sabtu.

See author's posts


63 kes selesai di bawah TTPRS

MIRI: Sebanyak 63 kes diselesaikan di bawah Tribunal Tuntutan Pembeli Rumah Sarawak (TTPRS) dari  Januari lalu hingga Ogos tahun ini.

Setiausaha Tetap Kementerian Kerajaan Tempatan dan Perumahan Sarawak, Datu Antonio Kahti Galis berkata ,kebanyakan kes yang direkodkan adalah berkenaan kerosakkan atau kecacatan mutu kerja rumah dan kelewatan pemaju menyerahkan rumah.

“TTPRS adalah alternatif untuk menyelesaikan pertikaian mengenai perumahan antara pembeli rumah dan pemaju perumahan selain daripada Mahkamah Sivil berdasarkan kepada perjanjian jual beli.

“Secara keseluruhannya sejak TTPRS ditubuhkan pada 2010 sehingga kini, sebanyak 436 kes telah diselesaikan dengan nilai tuntutan berjumlah RM2.1 juta telah dituntut oleh pembeli rumah kepada pemaju,” katanya.

Beliau berkata demikian pada majlis perasmian Seminar Perumahan- “Dasar dan Projek Perumahan Awam dan Bidang Kuasa Tribunal 2020” yang diadakan di sebuah hotel di sini, semalam.

Antara objektif seminar tersebut ialah menyampaikan maklumat dan pengetahuan tentang pembelian rumah, memberi kesedaran dan pengetahuan tentang hak-hak pembeli rumah dan menerangkan kaedah prosedur membuat tuntutan terhadap pemaju.

Seminar setengah hari itu dianjurkan oleh Kementerian Kerajaaan Tempatan Dan Perumahan Sarawak dan dihadiri kira-kira 100 peserta yang terdiri daripada wakil- wakil dari pelbagai agensi awam dan swasta dan ketua-ketua masyarakat.

Turut hadir, Datuk Bandar Majlis Bandaraya Miri, Adam Yii dan Setiausaha Tribunal Tuntutan Pembeli Rumah Sarawak, Ali Abdulah.

See author's posts


Singapura bubar Parlimen

SINGAPURA: Perdana Menteri Singapura, Lee Hsien Loong, pada Selasa menasihatkan presiden republik itu supaya membubarkan Parlimen.

Ini berikutan keputusan beliau untuk mengadakan pilihan raya umum (PRU) selepas mendapati keadaan di negara itu sudah stabil untuk melaksanakannya, walaupun masih memerangi wabak Covid-19.

“Saya memutuskan untuk mengadakan PRU sekarang dan memandangkan kita masih dilanda Covid-19, kempen kali ini tidak akan berjalan seperti biasa,” katanya dalam satu perutusan hari ini.

Pejabat Perdana Menteri, dalam satu kenyataan berkata, penamaan calon ditetapkan pada 30 Jun ini dan tarikh pengundian ialah pada 10 Julai ini, dengan tempoh kempen minimum sembilan hari.

Sejumlah 2,653,942 pengundi akan memilih 93 calon mewakili 17 kawasan Parlimen berkumpulan dan 14 kawasan Parlimen Individu.

Buat kali pertama, PRU Singapura akan menyaksikan minimum 12 Ahli Parlimen pembangkang dalam Parlimen, berikutan pindaan Perlembagaan yang dibuat bagi menjamin tidak kurang 12 Ahli Parlimen pembangkang dipilih.

Singapura perlu mengadakan PRU sebelum 2021, tetapi spekulasi bahawa ia akan diadakan lebih awal oleh Hsien Loong sudah lama diperkatakan.

People’s Action Party (PAP) pimpinan Hsien Loong sudah memenangi setiap PRU sejak kemerdekaan Singapura pada 1965 dan tidak pernah gagal memperoleh lebih 60 peratus undi.

Ini adalah kali keempat Hsien Loong memimpin PAP menghadapi PRU dan mungkin kali terakhir selaku Perdana Menteri kerana pernah menyuarakan hasrat untuk mencari pengganti bila mencapai usia 70 tahun pada 2022. Timbalan Perdana Menteri, Heng Swee Keat, yang mengetuai kepemimpinan generasi keempat PAP, dilihat sudah bersedia untuk mengambil alih. – AFP

See author's posts


Vaksin di pasaran hujung tahun ini

AMERIKA SYARIKAT: Donald Trump berharap vaksin Covid-19 akan dapat berada di pasaran pada akhir tahun ini.Katanya, kerajaannya dan pihak swasta sedang membangunkan vaksin tersebut sejak awal Januari dan mereka secara amnya bekerja 24 jam sehari.“Mereka telah mula sebenarnya. Sejak awal Januari lagi. Dan mereka sedang mengusahakannya (membangunkan vaksin).“Saya tahu begitu banyak syarikat swasta telah mengusahakannya. Kerajaan juga turut sama.“Jadi, kita mempunyai masa, kerana kita benar-benar berusaha, dan mereka bekerja 24 jam sehari. Dan kami berharap dapat melakukan sesuatu sebelum akhir tahun ini atau tidak lama selepas itu,” katanya.Bercakap pada satu majlis di Rose Garden, White House, pada Jumaat, Trump bagaimanapun berkata, beliau percaya virus itu tetap akan hilang walaupun tiada vaksin.“Penyakit lain sebelum ini ada yang tiada vaksin, tetapi tetap hilang juga. Oleh itu, saya tidak mahu anda fikir bahawa semuanya bergantung kepada vaksin.“Tetapi jika ada vaksin, memanglah sangat baik,” tambahnya.Jelas Trump, semua negara seluruh dunia sedang bekerjasama untuk memastikan usaha itu bersifat global dan menurutnya, tidak perlu wujud perasaan ego antara satu sama lain.Ujarnya, sesiapa sahaja yang berjaya membangunkan vaksin adalah hebat dan pihaknya akan bekerjasama dengan mereka, begitu juga sebaliknya.Bekas Eksekutif GlaxoSmithKline, Moncef Slaoui, yang telah diarahkan Trump untuk pembangunan vaksin di Aamerika berkata, beliau yakin data percubaan awal menunjukkan, beberapa ratus juta dos vaksin akan dihantar pada lewat 2020.-AFP

See author's posts


Mangsa kebakaran terima bantuan

ENGKILILI: Mangsa kebakaran dari Rumah Naga dan Rumah Jackson Atit, Nanga Rasau di sini telah menerima bantuan bencana daripada Kerajaan Sarawak yang mencatat nilai keseluruhan sebanyak RM177,350.

Bantuan disalur menerusi Jabatan Kebajikan Masyarakat (JKM) itu telah disampaikan oleh Menteri Muda Kesejahteraan Komuniti, Datuk Francis Harden Hollis yang mewakili Menteri Kebajikan, Kesejahteraan Komuniti, Wanita, Keluarga, Dato’ Sri Hajah Fatimah Abdullah.

Daripada jumlah tersebut, RM144,200 akan dibayar secara tunai kepada 18 Ketua Isi Rumah (KIR) yang terlibat dalam kejadian kebakaran di situ berdasarkan kriteria yang telah ditetapkan oleh JKMS.

Bagaimanapun, RM3,050 daripada jumlah itu pula adalah merupakan bantuan awal makanan yang disampaikan kepada mangsa ketika berlaku kejadian kebakaran di rumah panjang itu pada 16 September lepas.

Manakala RM30,100 lagi adalah merupakan bantuan catuan makanan untuk kesemua mangsa yang tinggal di pusat pemindahan berdekatan rumah panjang berkenaan selama dua minggu.

“Saya berharap agar kesemua keluarga mangsa kebakaran di Rumah Panjangt Nanga Rasau dapat membina kediaman baharu menerusi bantuan bencana yang disalur oleh Kerajaan Sarawak,” kata Harden.

Beliau ketika berucap ringkas pada majlis penyerahan bantuan itu di balai raya rumah panjang berkenaan juga menjelaskan bahawa bantuan itu dilulus oleh Ketua Menteri, Datuk Patinggi Abang Johari Tun Openg sebelum ia disalur kepada penerima.Bagaimanapun, keprihatinan Kerajaan Sarawak pimpinan Ketua Menteri terhadap kebajikan rakyat kata Harden bukan terhenti begitu sahaja kerana masih terdapat banyak insentif lain yang boleh disalur selagi mereka memohon.

“Saya berharap agar rakyat kekal bersatu dan saling bekerjasama dalam menjaga keharmonian komuniti agar usaha mereka memohon untuk mendapatkan bantuan dapat menjadi lebih mudah dan lancar kelak,” kata beliau.

Turut hadir, Setiausaha Politik kepada Ketua Menteri, Daniel Bujal, Pegawai JKM Bahagian Sri Aman, Vivien Engkiong, Pegawai Tadbir Daerah Kecil Engkilili, Brin Munsang dan Penghulu Bong Nyuk Fah.

Oleh VALENTINE NGUMBANG

See author's posts


Sunway tinjau pilihan pelaburan strategik

KUALA LUMPUR: Sunway Bhd mengesahkan telah melantik Maybank Investment Bank Bhd untuk meneroka pilihan pelaburan strategik bagi portfolio penjagaan kesihatannya.

Syarikat itu berkata, langkah berkenaan seiring dengan objektif untuk meningkatkan nilai pemegang saham dengan meneroka dan menilai pelbagai pilihan untuk perniagaan.

Syarikat itu menjelaskan mengenai dua laporan berita bertajuk ‘“Sunway said to pick Maybank on US$250 million healthcare unit stake sale” yang diterbitkan pada 3 September, dan ‘Sunway picks Maybank to help RM1 billion healthcare unit stake sale” pada 4 September.

“Sekiranya terdapat sebarang perkembangan lain, syarikat akan membuat pengumuman sewajarnya, selaras Keperluan Penyenaraian Pasaran Utama Bursa Malaysia Securities Bhd,” kata Sunway dalam makluman kepada Bursa Malaysia semalam.

Sunway dilaporkan merancang untuk menjual gabungan saham lama dan baharu mewakili 20-24 peratus kepentingan dalam Sunway Medical Centre Bhd, dan menurut sumber telah mencapai kepada pembida yang berpotensi. – Bernama

See author's posts


Johor pintu masuk ke utara Semenanjung bagi pelancong dari Selatan

TERUS MENJADI ‘PINTU MASUK UDARA’… Selain perjalanan Pulau Pinang-Johor Bahru dengan menggunakan pesawat Boeing 737-800 mulai April lepas, pihaknya turut melancarkan destinasi lain seperti Langkawi, Kuching dan Kota Kinabalu dari Pulau Pinang. Firefly juga dijangka melancarkan penerbangan ke Phuket, Thailand dari Pulau Pinang pada Ogos ini.

JOHOR BAHRU: Johor dijangka terus menjadi ‘pintu masuk udara’ ke negeri-negeri utara Semenanjung termasuk Pulau Pinang bagi pelancong dari bahagian selatan termasuk negara jiran sebagaimana sebelum pandemik Covid-19 melanda.

Ketua Pegawai Eksekutif Firefly, Philip See Yew Jin berkata, ini memandangkan pihaknya dijangka mampu menerima 1.8 juta penumpang termasuk pelancong luar negara sehingga hujung tahun ini, dengan kekerapan tiga penerbangan setiap hari bagi laluan Pulau Pinang-Johor Bahru mulai April lepas.

Beliau berkata untuk merancakkan kembali penerbangan di laluan ini, satu perancangan strategik antara Firefly bersama Persatuan Ejen Pelancongan dan Pengembaraan Malaysia (MATTA) Pulau Pinang dan MATTA Johor akan dilakukan.

“Buat permulaan, kami memeterai Memorandum Persefahaman (MoU) antara ketiga-tiga pihak, di mana pelbagai aktiviti dan kempen menarik akan dirancang bagi mempromosikan produk pelancongan di kedua-dua negeri.

“Firefly telah dimaklumkan oleh MATTA Pulau Pinang dan Johor, di mana mereka juga akan bekerjasama dengan Penang Global Tourism serta Tourism Johor untuk menyenaraikan tempat-tempat menarik yang boleh dikunjungi pelancong,” katanya kepada pemberita di Pulau Pinang pada Sabtu.

Beliau berkata demikian semasa sidang media selepas pemeteraian MoU antara Firefly, MATTA Pulau Pinang dan MATTA Johor; dengan MATTA Pulau Pinang diwakili Pengerusinya, Vergis Matthew manakala MATTA Johor diwakili Timbalan Pengerusi, Kathryn Lee Hwee Ching.

See berkata, penerbangan antara Lapangan Terbang Antarabangsa Senai, Johor Bahru dan Lapangan Terbang Antarabangsa Pulau Pinang terpaksa dihentikan tahun lepas akibat Covid-19.

Beliau berkata antara promosi yang dijalankan pada peringkat awal ialah pelancong akan mendapat tawaran istimewa apabila mereka menggunakan perkhimatan ejen pelancongan yang berdaftar dengan MATTA Johor dan MATTA Pulau Pinang.

“Pakej tawaran itu merangkumi tambang penerbangan, penginapan hotel dan sarapan pada harga RM599 untuk dua orang dan ia sah sehingga 27 Julai 2023 selain beberapa lagi tawaran turut disediakan oleh ejen pelancongan MATTA.

“Kita mengadakan MoU serta tawaran ini kerana yakin sektor pelancongan domestik kini semakin pulih dalam pascapandemik selain turut merancang mengadakan beberapa lagi kerjasama dengan pihak MATTA bagi mempromosikan pelancongan domestik,” katanya.

See berkata, selain perjalanan Pulau Pinang-Johor Bahru dengan menggunakan pesawat Boeing 737-800 mulai April lepas, pihaknya turut melancarkan destinasi lain seperti Langkawi, Kuching dan Kota Kinabalu dari Pulau Pinang.

Firefly juga dijangka melancarkan penerbangan ke Phuket, Thailand dari Pulau Pinang pada Ogos ini, katanya. -Bernama

See author's posts


Premier Sarawak sumbang RM10 juta kepada MSS

KENANGAN… Dato Sri Abdul Karim Rahman Hamzah hadir semasa Majlis Ramah Tamah Aidilfitri bersama Majlis Seni Sarawak (MSS) dan Sahabat Seni Sarawak (3S) di Dewan Suarah Kuching, baru-baru ini.

KUCHING: Premier Sarawak, Datuk Patinggi Tan Sri Abang Johari Tun Openg menyumbang dana berjumlah RM10 juta kepada Majlis Seni Sarawak (MSS).

Menurut laporan Unit Komunikasi Awam Sarawak (UKAS), perkara tersebut diumumkan oleh Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah semasa Majlis Ramah Tamah Aidilfitri bersama Majlis Seni Sarawak (MSS) dan Sahabat Seni Sarawak (3S) di Dewan Suarah Kuching, di sini, baru-baru ini.

“Saya berharap dana ini dapat disalurkan kepada mereka yang amat berminat kepada seni untuk meningkat keupayaan kita, dan seliaan daripada itu untuk meningkatkan lagi kesenian yang terdapat dalam diri kita.

“Ini termasuklah mereka yang terlibat dalam tarian, tulisan ataupun cerpen, tarian, nyanyian, videografi dan sebagainya. Kita akan berusaha untuk membantu keluarga seni ataupun mereka yang minat dalam karya seni ini,” jelas Karim.

Dalam perkembangan lain, beliau memberitahu Kerajaan Negeri Sarawak telah meluluskan pusat penggiat seni di Dewan Undangan Negeri Sarawak yang lama dan akan dinaik taraf sebagai sebuah pusat seni persembahan (performing art centre).

“Dewan Undangan Negeri yang lama di Petrajaya tidak lama lagi akan melalui pengubahsuaian untuk menjadikannya sebagai sebuah pusat seni persembahan yang mendapat kelulusan daripada Kerajaan Negeri dan sebagai pusat untuk penggiat seni pada masa akan datang,” kata beliau.

Selain itu, majlis tersebut turut dimeriahkan dengan sambutan ulang tahun Dato Sri Abdul Karim Rahman Hamzah yang ke 62 tahun.

Turut hadir Timbalan Menteri Pelancongan Kesenian dan Kebudayaan Datuk Sebastian Ting Chiew Yew dan Timbalan Menteri Pelancongan, Industri Kreatif dan Seni Persembahan Datuk Snowdan Lawan.

See author's posts


Kementerian bincang tambah dana bantu PKS

KUALA LUMPUR: Kementerian Pembangunan Usahawan dan Koperasi serta Kementerian Kewangan sedang berbincang untuk menambah dana TEKUN Nasional bagi menyalurkan bantuan tambahan kepada perusahaan kecil dan sederhana (PKS) yang terjejas akibat COVID-19.

Menteri Pembangunan Usahawan dan Koperasi, Datuk Seri Dr Wan Junaidi Tuanku Jaafar berkata keputusan mengenai perbincangan tersebut akan diketahui dalam tempoh seminggu hingga dua minggu.

“Sebenarnya peruntukan kepada TEKUN ada batasannya dan bantuan sedemikian dibuat oleh pihak Bank Simpanan Nasional.

“Bagaimanapun, saya telah berbincang dengan Menteri Kewangan untuk menambah peruntukan kepada TEKUN supaya kita dapat memberi bantuan kepada PKS,” katanya pada persidangan Dewan Rakyat hari ini.

Beliau berkata demikian ketika menjawab soalan tambahan daripada Akmal Nasrullah Mohd Nasir (PH-Johor Bahru) mengenai PKS yang tidak menerima Geran Khas Prihatin bagi PKS sebanyak RM3,000, di sini.

Wan Junaidi berkata kementerian turut berhasrat untuk mewujudkan sistem pembiayaan alternatif seperti pendanaan awam dan modal teroka untuk usahawan bagi mengurangkan kebergantungan mereka kepada pembiayaan bank.

“Pada masa ini, banyak syarikat di Malaysia terlalu bergantung kepada institusi perbankan, iaitu hanya lima peratus daripada mereka mempunyai dana persendirian,” katanya.

Beliau berkata kementerian juga telah meluaskan peranannya untuk membantu golongan isi rumah berpendapatan rendah (B40). – Bernama

Pic cap

See author's posts


Sekolah di Wuhan dibuka Selasa ini

BEIJING: Semua sekolah dan tadika di seluruh Wuhan yang menjadi bandar di China paling terjejas akibat Covid-19, akan dibuka sepenuhnya Selasa ini.

Ia akan membabitkan 1.4 juta pelajar di 2,842 institusi pendidikan.

Bagaimanapun, pihak berkuasa sudah bersiap siaga dengan pelan kecemasan untuk menukar kepada mod pembelajaran dalam talian, jika terdapat peningkatan kes baharu.

Selain itu, pelajar dinasihatkan memakai pelitup muka dan mengelak daripada menggunakan pengangkutan awam untuk pergi dan pulang ke sekolah.

Pihak sekolah juga diminta bersedia dengan peralatan kawalan penyakit dan sentiasa mengadakan latihan kecemasan.

Selain itu, tiada perhimpunan dalam skala besar dibenarkan dan pihak sekolah diminta mengemukakan laporan harian kepada pihak berkuasa kesihatan.

Kes pertama Covid-19 dikesan di Wuhan pada akhir tahun lalu.

Ia menyebabkan bandar itu dikenakan sekatan pergerakan (lockdown) selama dua bulan, bermula akhir Januari.

Jumlah kematian di Wuhan adalah 3,869 orang iaitu 80 peratus daripada keseluruhan angka kematian akibat Covid-19 di China.

Situasi di Wuhan semakin pulih sejak April ketika lockdown itu ditarik semula.

Ia tidak merekodkan sebarang kes baharu jangkitan tempatan sejak 18 Mei.-afp

See author's posts


‘Ubi muda’ diberi peluang

BARISAN ‘ubi muda’ perseorangan lelaki negara akan diberikan peluang pendedahan secara berterusan supaya jurang prestasi yang ketara antara mereka dan juara All England 2021 Lee Zii Jia dapat dikurangkan.

Jaminan itu diberikan Presiden Persatuan Badminton Malaysia (BAM) Tan Sri Mohamad Norza Zakaria selepas melihat terdapat perkembangan positif ditunjukkan mereka yang diberi kepercayaan beraksi pada kempen Piala Thomas di Aarhus, Denmark baru-baru ini.

Beliau berkata, Ng Tze Yong yang berusia 21 tahun dan Leong Jun Hao, 22, antara nama yang menonjol susulan persembahan ditampilkan mereka pada kejohanan berprestij itu yang menyaksikan Malaysia terkandas di peringkat suku akhir selepas tewas 0-3 kepada musuh tradisi Indonesia.

“Ada mengatakan kita mungkin tidak memberi pendedahan kepada Tze Yong dan Jun Hao. Saya nak bagi tahu Tze Yong dan Jun Hao telah membanggakan kita, mereka menunjukkan kemampuan mereka dan memang ya kita akan memberikan mereka peluang yang lebih.

“…mungkin kelemahan kita adalah balik-balik bercakap tentang Zii Jia, Aaron (Aaron Chia) dan Soh (Soh Wooi Yik). Kita harus merapatkan jurang antara pemain perseorangan lain iaitu Tze Yong, Jun Hao dan Aidil Sholeh (Aidil Sholeh Ali Sadikin) untuk kejar (rapatkan jurang prestasi dengan) Zii Jia,” katanya.

Beliau yang ditemui selepas menghadiri Mesyuarat Pejabat Persekutuan Sukan SEA (SEAGF) secara dalam talian di Wisma OCM semalam, berkata peluang pendedahan yang sama turut akan diberikan kepada semua pasangan beregu lelaki negara.

Mohamad Norza berkata skuad kebangsaan tidak boleh hanya bergantung kepada gandingan utama yang juga pemenang pingat gangsa Sukan Olimpik Tokyo 2020 Aaron-Wooi Yik pada setiap masa.

“Jadi ini tanggungjawab barisan kejurulatihan dan tanggungjawab Choong Hann (Pengarah Kejurulatihan BAM Wong Choong Hann), janganlah hanya bergantung kepada pemain yang sama sahaja, kita perlu membentuk pemain baharu, dengan itu saja satu hari kita boleh raih Piala Thomas dan kejayaan lain,” katanya.

Sementara itu, Mohamad Norza menegaskan bahawa BAM akan memberikan layanan sama rata kepada semua pemain dalam skuad kebangsaan termasuk pasukan wanita.

Beliau berkata tiada layanan istimewa kepada pemain-pemain tertentu dengan mereka yang tidak berjaya mempamerkan konsistensi bakal kehilangan segala kelebihan dan pengiktirafan daripada badan induk itu.

“Bagi kita semua sama, kalau setakat anda menang hari ini esok tak menang, lusa anda menang selepas itu tak menang, anda bukan pemain bertaraf dunia lagi, jadi tingkatkanlah usaha, itu sahaja caranya,” jelasnya sambil menyifatkan BAM juga harus memastikan setiap pelaburan yang dibuat memberikan pulangan positif.-Bernama

See author's posts


Djokovic, Raonic berentap di final

PEMAIN nombor satu dunia, Novak Djokovic terpaksa bekerja keras sebelum mara ke final Terbuka Western & Southern ATP dan WTA.

situasi sama turut dihadapi bintang Jepun, Naomi Osaka turut bergelut dalam aksi separuh akhir menewaskan pemain dari Belgium dan pilihan kelapan kejohanan,Elise Mertens.

Djokovic yang mengalami kecederaan leher sebeblum ini mendapatkan rawatan dua kali namun bangkit menewaskan pilihan kelapan dari Sepanyol, Roberto Bautista Agut 4-6, 6-4, 7-6 (7/0) di New York.

Pemain Serbia berusia 33 tahun itu meningkatkan rekodnya kepada 22-0 tahun ini walaupun terlepas tiga break pada set ketiga dalam aksi tiga jam itu.

Dia akan berdepan Milos Raonic di final selepas pemain Kanada itu yang mempunyai rekod 0-10 menentang Djokovic menewaskan pilihan keempat dari Greece, Stefanos Tsitsipas 7-6 (7/5), 6-3.

Naomi pilihan keempat yang pada mulanya menarik diri daripada aksi separuh akhir menyelamatkan 18 daripada 21 mata break sebelum menewaskan pemain Belgium, Elise Mertens 6-2, 7-6 (7/5) untuk mara ke final.

Dia akan menentang juara dua kali Terbuka Australia, Victoria Azarenka yang menewaskan pilihan kelapan dari Britain, Johanna Konta 4-6, 6-4, 6-1.

Juara dua kali Grand Slam, Naomi pada mulanya menarik diri daripada separuh akhir Rabu lalu sebagai tanda bantahan terhadap insiden tembakan Jacob Blake oleh polis di Kenosha, Wisconsin.

Tetapi apabila ATP dan WTA menunda aksi separuh akhir ke Jumaat, dia menukar fikiran dan kembali beraksi.-AFP

See author's posts


Operasi sanitasi di Kuching, Miri lancar

NUR AIN OTSMAN

KUCHING: Jabatan Bomba dan Penyelamat Malaysia (JBPM) Sarawak bersama pihak
berkuasa tempatan (PBT) dan Kementerian Kesihatan Malaysia (KKM) menjalankan
operasi sanitasi di beberapa tempat di sekitar Kuching dan Miri, semalam.

Penolong Pengarah Operasi JBPM Sarawak, Tiong Ling Hii berkata, operasi
yang bermula jam 9.00 pagi itu dijalankan di kawasan tumpuan awam di Kuching
dan Miri.

“Untuk di Kuching, ia dilaksanakan di kawasan Masjid India, Pusat
Penjaja Cathay Lane dan Song Kheng Hai Ground Floor Recreation Centre.

Operasi itu melibatkan 29 anggota bomba, 24 anggota Majlis Bandaraya
Kuching Selatan (MBKS), 10 anggota Dewan Bandaraya Kuching Utara (DBKU) dan
sembilan anggota KKM.

Manakala di Miri melibatkan kawasan Bilik VVIP Lapangan Terbang yang dijalankan
jam 9.30 pagi membabitkan empat anggota Bomba dan empat anggota KKM,”
katanya dalam satu kenyataan, semalam.

Jam 1.45 petang pula, operasi sanitasi awam tertumpu di Kenyalang Park
Market.

“Proses nyahcemar turut dijalankan ke atas bas yang membawa penumpang
dan kapal terbang yang tiba dari Lapangan Terbang Antarabangsa Kuala Lumpur
(KLIA).

Penumpang digerakkan dari Lapangan Terbang Antarabangsa Kuching (KIA) ke
pusat kuarantin di sebuah hotel di Kuching menggunakan bas terbabit,”
ujarnya.

Sebanyak lapan buah bas dinyahcemar bermula jam lima petang.

Setakat jam 2.20 petang semalam sebanyak 43 tempat berjaya disanitasi
melibatkan  17 di Kuching, Samarahan (6),
Sri Aman (1), Betong (2), Sarikei (4), Miri (7) dan  Sibu dan Limbang (3).

See author's posts


312 PoP berjaya disiapkan, bekalkan internet berkelajuan tinggi

KUALA LUMPUR: Sebanyak 312 kawasan titik kehadiran (PoP) telah berjaya disiapkan di seluruh negara setakat 31 Mac 2023 sekali gus memanfaatkan sejumlah 32,448 premis untuk melanggan dan menikmati internet berkelajuan tinggi.

Timbalan Menteri Komunikasi dan Digital Teo Nie Ching berkata pelaksanaan projek berkenaan adalah sebahagian daripada inisiatif Pelan Jalinan Digital Negara (JENDELA) untuk memastikan liputan internet secara meluas di seluruh negara terutamanya bagi kawasan luar bandar.

“PoP ialah penyediaan infrastruktur jalur lebar hab gentian optik yang merupakan salah satu alternatif dalam memastikan jaringan dan liputan infrastruktur jalur lebar dapat diperluaskan ke kawasan sekitar sekolah dan berpenduduk di kawasan luar bandar dan pedalaman di seluruh negara dengan lebih baik.

Pelaksanaan ini akan menjadikan lokasi berhampiran sekolah luar bandar sebagai hab untuk menyediakan infrastruktur jalur lebar gentian optik untuk kegunaan sekolah, kawasan perindustrian, premis-premis kerajaan berhampiran dan masyarakat sekelilingnya dengan radius 2.5 kilometer (km) hingga tiga km,” katanya.

Beliau berkata demikian pada sesi penggulungan Rang Undang-Undang Perbekalan 2023 (Belanjawan 2023) bagi kementerian itu di Dewan Negara, hari ini .

Katanya, secara keseluruhan fasa satu bagi projek berkenaan akan melibatkan sebanyak 630 lokasi, manakala fasa dua pula akan melibatkan 3,693 lokasi berhampiran sekolah di kawasan luar bandar di seluruh negara.

Menurutnya kemudahan itu bakal memanfaatkan sekurang-kurangnya 432,300 premis yang akan menerima perkhidmatan jalur lebar berkelajuan tinggi ini menjelang 2025.

Perdana Menteri Datuk Seri Anwar Ibrahim ketika pembentangan Belanjawan 2023, telah mengumumkan peruntukan berjumlah RM725 juta bagi melaksanakan ketersambungan digital di 47 kawasan perindustrian dan hampir 3,700 sekolah.

Sementara itu, Teo berkata pihak Suruhanjaya Komunikasi dan Multimedia Malaysia (MCMC) setakat ini tidak pernah menerima sebarang aduan daripada mana-mana pihak berhubung kewujudan iklan mencolok mata yang dipaparkan menerusi iklan di dalam portal berita dalam talian.

“Memang terdapat pelbagai jenis iklan yang tertera di alam maya dan ada di antaranya tak sesuai atau tidak ingin dilihat oleh sesetengah orang. Oleh itu masyarakat disarankan untuk menjaga informasi peribadi dan menghindari daripada mengklik iklan yang mencurigakan.

“Ini kerana lebih kerap klik iklan tidak senonoh, lebih tinggi risiko akan ditawarkan jenis berkenaan,” katanya.

Beliau turut meminta orang ramai supaya tampil membuat aduan kepada MCMC atau Forum Kandungan Komunikasi dan Multimedia Malaysia (CMCF), sekiranya ada iklan-iklan yang sedemikian tertera di laman-laman sesawang yang dilayari. – Bernama

See author's posts


Najib tarik balik rayuan senarai saksi

PUTRAJAYA: Datuk Seri Najib Tun Razak menarik balik rayuannya terhadap keputusan Mahkamah Tinggi menolak permohonannya bagi dibekalkan senarai saksi yang ditemu bual Suruhanjaya Pencegahan Rasuah Malaysia (SPRM) dan kenyataan saksi-saksi semasa siasatan dalam kes SRC International Sdn Bhd.

Panel tiga hakim Mahkamah Rayuan terdiri daripada Datuk Seri Kamaludin Md Said, P. Ravinthran dan Datuk Nordin Hassan dengan itu membatalkan rayuan itu.

Mahkamah dimaklumkan mengenai penarikan balik rayuan itu oleh peguam Nur Syahirah Hanipah yang mewakili Najib.

Peguam itu, bagaimanapun, memohon supaya mahkamah merekodkan bahawa bekas perdana menteri berhak untuk membangkitkan isu itu dalam rayuan substantif beliau, dan menurutnya perkara itu telah dipersetujui oleh kedua-dua pihak.

Timbalan Pendakwa Raya Datuk V. Sithambaram berkata, beliau tiada sebarang bantahan terhadap permohonan penarikan balik rayuan itu serta hak Najib untuk membangkitkan isu itu dalam rayuan substantifnya.

Pada 15 November 2019, Hakim Mahkamah Tinggi  Mohd Nazlan Mohd Ghazali menolak permohonan Najib bagi mendapatkan senarai saksi dan kenyataan saksi-saksi untuk membolehkan beliau menyediakan pembelaannya.

Najib, 67, memohon senarai saksi dan kenyataan saksi-saksi selepas beliau diperintahkan oleh Mahkamah Tinggi pada 11 November tahun lepas untuk  membela diri terhadap tujuh pertuduhan berkaitan menyeleweng RM42 juta dana SRC.

Pada 28 Julai tahun ini, Ahli Parlimen Pekan itu dijatuhi hukuman penjara 12 tahun dan denda RM210 juta atau penjara lima tahun jika gagal membayar denda itu selepas beliau didapati bersalah oleh Mahkamah Tinggi terhadap tujuh pertuduhan itu.

Beliau memperoleh penangguhan pelaksanaan hukuman itu sementara menunggu rayuannya di Mahkamah Rayuan diputuskan.

Najib dijatuhi hukuman penjara 12 tahun bagi kesalahan berkaitan salah guna kuasa, penjara 10 tahun masing-masing bagi tiga kesalahan pecah amanah. Beliau turut dijatuhi hukuman penjara 10 tahun masing-masing bagi tiga pertuduhan pengubahan wang haram.

Mahkamah Tinggi, bagaimanapun, memerintahkan semua hukuman itu berjalan serentak.

Selepas prosiding mahkamah itu, Syahirah memberitahu media bahawa pihaknya telah mendapat kebenaran mahkamah bagi kehadiran Najib di Mahkamah Rayuan dikecualikan.

Katanya, prosiding semalam hanya membabitkan penarikan balik rayuan dan Najib perlu hadir pada perbicaraan kes rasuah 1Malaysia Development Berhad (1MDB) dihadapinya yang sedang berlangsung di Mahkamah Tinggi di Kuala Lumpur. – Bernama

See author's posts


PKS perlukan bantuan kewangan untuk terus bertahan

KUALA LUMPUR: Perusahaan Kecil dan Sederhana (PKS) dan perniagaan mikro memerlukan lebih banyak dasar sokongan untuk terus bertahan, demikian menurut RAM Ratings.

Dalam kenyataan semalam, ia berkata, berdasarkan kaji selidik terkini Keyakinan Perniagaan RAM, ekonomi terus mencatat prestasi lemah dengan prospek yang tidak menentu untuk tempoh tiga bulan akan datang.

“Keseluruhan Indeks Keyakinan Perniagaan RAM (RAM BCI) bagi suku ketiga 2020 mencecah paras rendah 33.7. Ini jauh di bawah mata neutral iaitu 50 dan mencerminkan gangguan yang melanda perniagaan kecil di tengah-tengah pandemik Covid-19,” katanya.

Tambahnya, hampir 90 peratus daripada responden kajian menyifatkan keadaan ekonomi yang lemah sebagai cabaran paling signifikan dalam tempoh tiga bulan akan datang.

Menurutnya, kerajaan telah melaksanakan usaha yang baik untuk membantu PKS dan perusahaan mikro semasa pandemik itu.

“Ini termasuk moratorium pinjaman dengan 86 peratus daripada responden kajian telah menerima tawaran ini. Daripada jumlah itu, hampir 90 peratus memerlukan tempoh lanjutan selepas tamat tempoh (moratorium) pada 30 September ini berikutan kekangan aliran tunai,” katanya.

Katanya, lebih separuh daripada syarikat yang menyertai kaji selidik itu menyatakan, tanpa tempoh lanjutan itu, mereka akan mengalami impak negatif sama ada mengecilkan perniagaan atau menutup operasi, atau gagal membayar pinjaman.

“Kebanyakan responden turut menyatakan subsidi upah (68 peratus), subsidi pinjaman (62 peratus) dan geran (66 peratus) sebagai bantuan untuk mereka terus bertahan,” katanya.

Agensi penarafan itu berkata pendekatan bersasar oleh kerajaan berdasarkan saiz dan sektor syarikat merupakan kaedah terbaik untuk membantu syarikat.

“Tinjauan BCI menunjukkan pelanjutan tempoh moratorium itu amat berguna kepada PKS berikutan mereka mungkin mempunyai komitmen pinjaman yang lebih tinggi; lebih 85 peratus daripada PKS yang lebih besar memerlukan tempoh lanjutan itu berbanding 69 peratus perusahaan mikro,” katanya.

Bagaimanapun, tambahnya, impak tidak mengambil tempoh lanjutan itu dilihat lebih memberi kesan kepada perusahaan mikro.

“Kira-kira 20 peratus daripada perusahaan mikro berkata mereka perlu menutup operasi berbanding hanya lapan peratus PKS,” katanya.

Katanya, di sebalik kesuraman itu, kajian itu turut menunjukkan daya tahan PKS dan perusahaan mikro walaupun prospek yang suram dan cabaran yang menakutkan, kebanyakan syarikat yang menyertai kaji selidik itu mahu mengekalkan perniagaan seperti sedia ada berbanding mengecilkan operasi dalam tempoh tiga bulan akan datang.

“Ia juga menunjukkan bahawa perniagaan berharap agar permintaan akan pulih dalam jangka sederhana.

“Bagaimanapun, pembuat dasar perlu terus bekerjasama dengan PKS dan perusahaan mikro kerana mereka perlu memahami keperluan khusus dan menyediakan bantuan kewangan bersasar kepada PKS dan perusahaan mikro, tulang belakang ekonomi Malaysia untuk melindungi mereka daripada krisis pada masa ini,” katanya.- Bernama

See author's posts


Real Madrid rangkul gelaran ke-34

REAL Madrid dinobatkan sebagai juara La Liga Sepanyol untuk kali ke-34 semalam setelah Karim Benzema menjaringkan dua gol dalam kemenangan 2-1 ke atas Villarreal yang merangkul gelaran dengan baki satu perlawanan lagi.

Dua gol Benzema termasuk sepakan penalti dalam babak kedua di Stadium Alfredo di Stefano yang kosong ketika Madrid melonjak tujuh mata di hadapan untuk mengakhiri penguasaan dua tahun Barcelona.

Barca harus menang melawan Osasuna di kandang sendiri dan berharap Madrid tewas tetapi cabaran pudar mereka berakhir dengan kekalahan 2-1 di Camp Nou, walaupun dengan tendangan bebas menarik Lionel Messi.

Ini bermakna Madrid merebut gelaran Liga La ketiga mereka dalam dalam 12 tahun, setelah mempamerkan prestasi baik sejak bola sepak Sepanyol disambung semula pada 11 Jun berikutan wabak Covid-19.

Pasukan Zinedine Zidane telah memenangi 10 daripada 10 perlawanan sejak liga disambung semula.

Mereka hanya melepaskan empat gol dalam tempoh tersebut dan tidak pernah ketinggalan dalam satu perlawanan.

“Bagi saya ini adalah salah satu hari terbaik dalam karier profesional saya.

“Selepas ‘lockdown’ dan segalanya, itu mengejutkan,” kata Zidane.

Ditanya adakah kemenangan ini mengatasi gelaran Liga Juara-Juara UEFA pertama yang dimenangi bersama Madrid dalam musim pertamanya sebagai pengurus, Zidane berkata: “Ini lebih baik daripada segalanya.

“Ia memerlukan usaha yang luar biasa untuk memenangi La Liga.

“Selepas 38 perlawanan, anda mempunyai lebih banyak mata daripada yang lain. Memang hebat.”

Madrid juga telah diberikan lima sepakan penalti dalam dalam tempoh tersebut, beberapa diantaranya agak kontroversi, dan ini juga menimbulkan kekecohan ketika Sergio Ramos cuba melorongkan bola kepada Benzema, yang terus menyudahkannya, tetapi telah memasuki kawasan penalti terlalu awal.

Walaupun Villarreal membantah, Madrid diizinkan untuk mengambil semula sepakan penalti dan kali ini Benzema tidak melakukan sebarang kesilapan, sebelum Vicente Iborra menanduk masuk apa yang terbukti sebagai gol saguhati.

“Ini hadiah untuk segala kerja yang telah kami laksanakan, inilah hadiahnya.

“Kami mempunyai satu perlawanan lagi dan kami mahu menang 11 dari 11,” ujar Ramos. – AFP

See author's posts


Nang nyaman pulut panggang Kak Yam Noor

SEBUT saja pulut panggang, ia suatu juadah sarapan pagi yang begitu sinonim dengan masyarakat Melayu di Sarawak, termasuklah di Sibu.

Jika berkunjung ke Sibu, salah satu gerai pulut panggang yang harus disinggahi ialah gerai Pulut Panggang Sibo Kak Yam Noor, di Kampung Hilir, kini begitu viral dengan kesedapannya.

Pelanggan kebiasaannya singgah seawal 7.00 pagi di gerai Pulut Panggang Sibo Kak Yam Noor untuk mendapatkan pulut panggang yang masih panas.

Menurut anak Kak Yam Noor, Naimah Noor, 40, beliau mula berniaga dengan ibunya Mariam Baie, 70, dan abahnya Noor Bakar, 72, sejak usia sembilan tahun lagi.

“Pengalaman menikmati pulut panggang kami yang lemak disaluti santan asli sejak 35 tahun hingga ke hari ini akan membuat pelanggan untuk datang buat kali yang kedua,” ujarnya sambil mengukir senyuman walaupun begitu sibuk dengan proses pembungkusan pulut panggang dengan daun pisang, ketika ditemui di gerai mereka baru-baru ini.

Sementara itu, Naimah berkata, dalam sehari mereka menjual sebanyak 1,200 biji pulut panggang dengan menggunakan 50 kilo beras pulut.

“Sejak dulu lagi sehinggalah sekarang, sambutan daripada orang ramai Alhamdulillah. Pada Ramadan pula, jualan seharian melebihi 1,200 biji pulut panggang iaitu sekitar 1,500 biji pulut panggang dalam sehari.

“Namun permintaan pada Aidilfitri adalah yang tertinggi dalam setahun yang mana kami sentiasa menerima tempahan. Maka, kami perlukan 100 kilogram beras pulut dalam sehari, bermakna jualan harian kami mencecah sekitaran 2,400 ke 2,500 biji pulut panggang,” tambahnya.

Beliau berkata, Pulut Panggang Sibo Kak Yam Noor dibaluti dengan daun pisang dibuat daripada beras pulut, santan asli dan garam secukup rasa.

“Kamu mungkin tidak percaya, pada 1980-an satu biji pulut panggang kosong harganya hanyalah 20 sen, dibanding sekarang RM1 satu biji pulut panggang kosong dan RM1.50 panggang yang berintikan sesar (udang kering) digaul dengan kelapa parut,” tambahnya.

Apabila ditanya pengalaman pada waktu PKP Covid-19, Naimah berkata, “Itulah pengalaman yang begitu sukar yang mana jualan kami telah terjejas teruk disebabkan gerai tidak dapat beroperasi sepanjang tempoh PKP.

“Namun kami tetap tabah dan sabar. Ketika itu hanya dibolehkan berniaga untuk makanan ‘tapau’. Sekarang a kami begitu bersyukur dan lega sebab dapat beroperasi semula. Alhamdulillah, sambutan tetap baik daripada para penggemar Pulut Panggang Sibo Kak Yam Noor.

“Dengan ini, kami dari Pulut Panggang Sibo Kak Yam Noor mengucapkan jutaan terima kasih kepada semua yang tetap masih setia bersama Pulut Panggang Sibo Kak Yam Noor selama ini. Sokongan kalian semua telah memberi dorongan dan motivasi kepada kami untuk terus menghidangkan pulut panggang yang terbaik dengan santan asli,” ujarnya.

Beliau menambah, selain daripada warga Sarawak dan Semenanjung Malaysia, para pelanggan yang turut berkunjung ke gerai Pulut Panggang Sibo Kak Yam Noor termasuklah mereka yang datang dari luar negara seperti Jordan, Dubai dan Singapura yang dibawa oleh rakan-rakan mereka di sini untuk singgah di gerai Pulut Panggang Sibo Kak Yam Noor.

Berkenaan peniaga lain yang turut menjual pulut panggang, Naimah berkata, “Itu adalah saingan sihat. Kehadiran mereka yang turut sama mencari rezeki dengan menjual pulut panggang, ia pasti akan dapat mempopularkan lagi pulut panggang terutamanya dalam kalangan pengunjung dari luar Sibu.”

Oleh RAIHAN OMERA KAUSAR

See author's posts


Temasek kurangkan pampasan kakitangan FTX

SINGAPURA: Dana pelaburan negara Singapura Temasek hari ini telah mengurangkan pampasan untuk pasukan dan pengurusan kanan yang bertanggungjawab ke atas pelaburannya dalam pertukaran mata wang kripto FTX yang runtuh.

FTX dan syarikat perdagangan saudaranya Alameda Research telah muflis pada November lalu membubarkan perniagaan perdagangan maya yang pada satu ketika bernilai $32 bilion.

Pendakwa raya mendakwa ketua ketika itu Sam Bankman-Fried menipu pelabur dan menyalahgunakan dana kepunyaan pelanggan FTX dan Alameda Research.

Bankman-Fried dijangka menjalani percubaan di New York pada Oktober.

Temasek mencatatkan $275 juta pelaburan dalam FTX dan melancarkan semakan dalaman.

“Walaupun tiada salah laku oleh pasukan pelaburan dalam mencapai cadangan pelaburan mereka, pasukan pelaburan dan pengurusan kanan, yang akhirnya bertanggungjawab ke atas keputusan pelaburan yang dibuat, mengambil akauntabiliti kolektif dan pampasan mereka dikurangkan,” kata pengerusi Temasek Lim Boon Heng dalam kenyataan yang disiarkan di laman web firma itu.

Dia tidak memberikan butiran.

Temasek berkata ia melabur dalam sektor baharu dan teknologi baru muncul untuk lebih memahami bagaimana ia boleh menjejaskan portfolio sedia ada dan memacu pertumbuhan masa depan.

“Dengan FTX, seperti yang didakwa oleh pendakwa raya dan seperti yang diakui oleh eksekutif utama di FTX dan sekutunya, terdapat perlakuan penipuan yang sengaja disembunyikan daripada pelabur, termasuk Temasek,” kata kenyataan itu.

“Namun begitu, kami kecewa dengan hasil pelaburan kami, dan kesan negatif terhadap reputasi kami.”

Temasek berkata ia telah melabur $210 juta dalam FTX International dan $65 juta dalam FTX (Amerika Syarikat), merentasi dua pusingan pembiayaan dari Oktober 2021 hingga Januari 2022.

Menurut dana itu, kos pelaburan ialah 0.09 peratus daripada portfolio bersihnya bernilai Sg$403 bilion ($297 bilion) pada 31 Mac tahun lalu pada penghujung tahun kewangannya. – AFP

See author's posts


PRS hormati tindakan Larry

SIMANGGANG: Parti Rakyat Sarawak (PRS) menghormati tindakan Ahli Parlimen Julau, Larry Sng yang bertindak keluar Parti Keadilan Rakyat (PKR) untuk menyatakan sokongan kepada Kerajaan Perikatan Nasional (PN).

Bagaimanapun semua pihak harus sedar bahawa hanya PRS yang boleh memilih dan menamakan calon mereka untuk bertanding di kerusi Parlimen Julau pada Pilihan Raya Umum (PRU) akan datang dan bukannya parti lain.

“Beliau (Larry Sng) mempunyai hak untuk bertindak keluar daripada PKR dan menyatakan sokongan penuh terhadap PN dengan menyerahkan akuan bersumpah (SD) kepada Perdana Menteri, Tan Sri Muhyiddin Yassin.

“Kita tidak tahu sebab beliau berbuat demikian. Mungkin beliau mempunyai asalan yang tersendiri untuk bertindak menyokong Kerajaan PN pimpinan Tan Sri Muhyiddin pada masa sekarang,” kata Ketua Pemuda PRS, Datuk Snowdan Lawan.

Beliau yang juga Menteri Muda Belia dan Sukan berkata demikian ketika ditemui media sebaik sahaja selesai menghadiri sesi suntikan vaksin Covid-19 di wad kecemasan Hospital Sri Aman di sini pada lewat petang Isnin lepas.

Selain itu Snowdan juga yakin bahawa Larry tidak akan diterima semula untuk menyertai PRS bagi mempertahankan kerusi parlimen itu pada masa akan datang berikutan pemecatannya dari parti pada tahun 2007.

“Larry dipecat oleh PRS setelah berlaku pergolakan dalam pimpinan parti. Oleh demikian saya yakin bahawa PRS tidak mahu pergolakan seperti itu berulang kembali dengan bertindak menerimanya semula (ke dalam parti) pada masa akan datang,” kata beliau.Sementara itu beliau ketika ditemu bual media juga menyatakan kesediaan PRS untuk mempertahankan kerusi Dewan Undangan Negeri (DUN) Balai Ringin yang disandangnya ketika ini pada Pilihan Raya Negeri (PRN) Ke-12.

“Jentera PRS bukan sahaja sudah melakukan persiapan di kawasan DUN Balai Ringin semenjak dua tahun lepas malah turut melakukan perkara yang sama di 10 lagi kerusi DUN milik parti ini.

“Justeru kami akan berjuang untuk terus mempertahankan kerusi -kerusi DUN ini pada PRN-12 akan datang agar agenda pembangunan Kerajaan Sarawak dapat terus disampaikan kepada rakyat dari masa ke semasa,” kata Snowdan.

Turut hadir, Menteri Muda Belia Kesejahteraan Komuniti, Datuk Mong Dagang, ADUN Bukit Begunan, Datuk Mong Dagang, Residen Sri Aman, Indit Bangai dan Timbalan Residennya, Elvis Didit.

Pengarah Hospital Bahagian Sri Aman, Dr. Hazwani Mohd Yusop dan Pegawai Kesihatan Bahagian Sri Aman, Dr. Euphrasia Bari juga hadir sama di wad berkenaan untuk memantau proses suntikan vaksin terhadap wakil rakyat serta pegawai kerajaan di situ.

Oleh VALENTINE NGUMBANG

See author's posts


Jeffrey Chew dibebaskan dengan jaminan

GEORGE TOWN: Bekas Pengerusi Suruhanjaya Pelabuhan Pulau Pinang   Jeffrey Chew dibebaskan dengan jaminan selepas memberi keterangan kepada Suruhanjaya Pencegahan Rasuah   Malaysia   (SPRM) berhubung projek terowong dasar laut Pulau Pinang.

Memakai kemeja warna merah serta pelitup separuh muka juga berwarna merah, Chew dilihat keluar dari ibu pejabat SPRM Pulau Pinang pada jam 12.55 tengah semalam, diiringi Ketua Menteri Pulau Pinang Chow Kon Yeow, Ahli Parlimen    (MP) Bukit Gelugor, Ramkarpal Singh   dan MP Jelutong RSN Rayer.

Ramkarpal yang juga seorang daripada peguam mewakili Chew berkata, anak guamnya dibebaskan dengan jaminan tanpa sebarang syarat.

“Pada ketika ini, juga tiada syarat lain (bagi jaminan Chew),” katanya kepada pemberita di luar pejabat SPRM Pulau Pinang di sini.

Difahamkan Chew dibebaskan dengan jaminan RM100,000.

Chew direman empat hari mulai 1 Julai oleh SPRM untuk membantu siasatan terhadap projek terowong dasar laut bernilai RM6.3 bilion.

Chow yang tiba di ibu pejabat SPRM pada jam 12.15 tengah hari berkata, SPRM telah memanggil 12 atau 13 individu untuk   diambil keterangan.

Beliau berkata, individu yang dipanggil oleh SPRM termasuk ahli mesyuarat kerajaan negeri (Exco) dan bekas Exco Pulau Pinang yang terlibat dalam proses tender terbuka projek terowong dasar laut.

“Saya sendiri antara yang telah diminta (memberi keterangan) yang dijadual pada Selasa (7 Julai)” katanya dan menurutnya tempat untuk memberi keterangan itu masih belum diputuskan.

Antara yang hadir di pejabat SPRM Pulau Pinang pagi semalam ialah bekas Exco kerajaan negeri   Datuk Lim Hock Seng dan Datuk Abdul Malik Abul Kassim.

Jumaat lepas Ketua Pesuruhjaya SPRM   Datuk Seri Azam Baki berkata, kertas siasatan projek terowong dasar laut dijangka siap dalam dua atau tiga minggu lagi. – Bernama

See author's posts